KERAJAAN ISYTIHAR PERINTAH KAWALAN PERGERAKAN – PM

KUALA LUMPUR: Kerajaan memutuskan untuk melaksanakan Perintah Kawalan Pergerakan mulai lusa hingga 31 Mac 2020 di seluruh negara bagi membendung penularan COVID-19, kata Perdana Menteri Tan Sri Muhyiddin Yassin.

Perdana Menteri berkata perintah kawalan itu dikuatkuasakan di bawah Akta Pencegahan dan Pengawalan Penyakit Berjangkit 1988 dan Akta Polis 1967.

Katanya, perintah kawalan pergerakan itu meliputi enam perkara dari larangan pergerakan menyeluruh di seluruh negara, sekatan perjalanan ke luar negara, sekatan kemasukan pelancong, penutupan sekolah, penutupan institusi pengajian tinggi dan penutupan premis kerajaan dan swasta, kecuali sektor penting

“Pertama, larangan menyeluruh pergerakan dan perhimpunan ramai di seluruh negara termasuk aktiviti keagamaan, sukan, sosial dan budaya.

“Untuk menguatkuasakan larangan ini, semua rumah ibadat dan premis perniagaan hendaklah ditutup, kecuali pasaraya, pasar awam, kedai runcit dan kedai serbaneka yang menjual barangan keperluan harian.

“Khusus untuk umat Islam, penangguhan semua aktiviti keagamaan di masjid dan surau termasuk Solat Jumaat adalah selaras dengan keputusan Mesyuarat Jawatankuasa Muzakarah Khas yang telah bersidang pada 15 Mac 2020,” kata Perdana Menteri dalam perutusan khas mengenai COVID-19 yang disiar secara langsung di semua stesen televisyen jam 10 malam tadi.

Muhyiddin berkata langkah kedua membabitkan sekatan menyeluruh semua perjalanan rakyat Malaysia ke luar negara.

“Bagi mereka yang baru pulang dari luar negara, mereka dikehendaki menjalani pemeriksaan kesihatan dan melakukan kuarantin secara sukarela selama 14 hari.

“Ketiga, sekatan kemasukan semua pelancong dan pelawat asing ke dalam negara,” kata Perdana Menteri.

Muhyiddin berkata perintah kawalan pergerakan itu turut membabitkan langkah keempat, iaitu penutupan semua taska, sekolah kerajaan dan swasta, termasuk sekolah harian, sekolah berasrama penuh, sekolah antarabangsa, pusat tahfiz dan lain-lain institusi pendidikan rendah, menengah dan pra-universiti.

“Kelima, penutupan semua institusi pendidikan tinggi (IPT) awam dan swasta serta institut latihan kemahiran di seluruh negara,” kata Muhyiddin.

Perdana Menteri berkata perintah kawalan pergerakan itu turut membabitkan penutupan semua premis kerajaan dan swasta, kecuali perkhidmatan penting negara iaitu air, elektrik, tenaga, telekomunikasi, pos, pengangkutan, pengairan, minyak, gas, bahan api, pelincir, penyiaran, kewangan, perbankan, kesihatan, farmasi, bomba, penjara, pelabuhan, lapangan terbang, keselamatan, pertahanan, pembersihan, peruncitan dan bekalan makanan.

“Saya sedar bahawa saudara-saudari mungkin merasakan bahawa tindakan yang diambil oleh Kerajaan ini menimbulkan kesulitan dan kesukaran untuk saudara-saudari menjalani kehidupan seharian.

“Namun, tindakan ini mesti diambil oleh kerajaan untuk membendung penularan wabak Covid-19 yang berkemungkinan meragut nyawa rakyat negara ini,” kata Perdana Menteri.

Muhyiddin berkata Majlis Keselamatan Negara akan bermesyuarat setiap hari bagi memantau situasi wabak COVID-19.

Sehingga kini, wabak Covid-19 telah merebak di 135 negara dengan 162,711 orang disahkan positif Covid-19 di seluruh dunia.

Daripada jumlah itu, seramai 6,443 orang telah meninggal dunia.

Di Malaysia, berlaku peningkatan kes Covid-19 secara mendadak, iaitu 190 kes semalam, disusuli 125 kes baharu hari ini, menjadikan jumlah keseluruhan individu yang dijangkiti wabak ini sebanyak 553 orang.

Daripada jumlah tersebut, seramai 511 orang sedang dirawat di hospital, manakala 42 orang telah pulih. — AlHijrah Online


SEKUMPULAN LELAKI MERUSUH DI PANDAN INDAH

PETALING JAYA: Sekumpulan lelaki bertindak agresif apabila melakukan rusuhan di sebuah restoran di Padan Indan, di sini, malam tadi.

Kejadian berlaku sekitar jam 10.00 malam, yang melibatkan dua kumpulan lelaki dipercayai sedang berkumpul di kedai sebelum berlaku pergaduhan.

Berikutan video yang tular berdurasi selama 30 saat memaparkan pergaduhan melibatkan lebih daripada 10 orang lelaki yang berbalas pukulan, dan membaling kerusi kepada individu lain.

Dimaklumkan bahawa, kejadian tersebut berpunca daripada sindiran di media sosial mengenai rancangan menggabungkan dua kumpulan kelab motosikal.

“Mereka dikatakan tidak puas hati lalu mengadakan perjumpaan di restoran sebelum berlakunya pergaduhan di antara dua kumpulan itu.

“Pihak polis telah menahan lapan individu antara 19 sehingga 33 tahun yang terlibat dalam pergaduhan.

Beberapa suspek yang masih bebas sedang diburu polis.–AlHijrah online


BUTIRAN PALSU DAFTAR KELAHIRAN, BURUH KONTRAK DIDENDA RM3,000

IPOH: Seorang buruh kontrak didenda RM3,000 oleh Mahkamah Majistret di sini hari ini atas pertuduhan membenarkan catatan palsu dalam daftar kelahiran seorang bayi perempuan, dua tahun lepas.

Majistret Noor Azreen Liana Mohd Darus menjatuhkan hukuman itu ke atas Muhammad Ridzuan Chan Abdullah, 49, selepas dia mengaku bersalah atas pertuduhan tersebut.

Mahkamah turut memerintahkan lelaki itu menjalani hukuman penjara empat bulan jika dia gagal membayar denda. Dia membayar denda tersebut.

Tertuduh didakwa telah membenarkan catatan palsu dalam daftar kelahiran seorang bayi perempuan di kaunter Jabatan Pendaftaran Negara (JPN) Cawangan UTC Ipoh di sini pada 11 pagi, 10 Sept 2020.

Dia didakwa mengikut Seksyen 36(1)(c) Akta Pendaftaran Kelahiran dan Kematian 1957 (Akta 299) yang memperuntukkan hukuman denda maksimum RM20,000 atau penjara hingga tiga tahun atau kedua-duanya sekali.

Terdahulu, pendakwaan dikendalikan Pegawai Pendakwa Jabatan Pendaftaran Negara (JPN) Mohd Hisam Saruddin memohon hukuman setimpal dikenakan kerana bayi itu bukan dilahirkan isteri tertuduh sebaliknya rakan isteri tertuduh, seorang warga Indonesia.

Peguam G Harbhajan Singh dari Yayasan Bantuan Guaman Kebangsaan (YBGK) yang mewakili tertuduh memohon hukuman ringan dengan alasan ini adalah kesalahan pertama anak guamnya.–AlHijrah Online


IBU KANDUNG DIREMAN SEMINGGU BANTU SIASATAN DERA ANAK

KOTA BHARU: Seorang wanita ditahan reman selama seminggu bermula hari ini bagi membantu siasatan selepas dipercayai mendera anak lelakinya berusia lapan tahun, Mac lalu.

Ketua Polis Daerah Kota Bharu, ACP Mohd Rosdi Daud, berkata wanita berusia 36 tahun itu ditahan di rumahnya di Kok Lanas, di sini, semalam, susulan laporan polis oleh bekas suaminya pada 10 Mac lalu.

Beliau berkata, pada Mac lalu, pengadu yang juga bapa kepada kanak-kanak itu telah dihubungi teman lelaki bekas isterinya, memaklumkan bahawa anak lelaki pengadu (mangsa) telah dipukul oleh ibunya.

Difahamkan bapa mangsa telah menerima satu video daripada teman lelaki bekas isterinya yang memaparkan mangsa dipukul termasuk dilempar meja oleh ibu kandungnya.

“Laporan polis dibuat pengadu pada 10 Mac lalu sebaik melihat video berkenaan, namun dalam tempoh yang sama cuba menyelesaikan perkara itu dengan suspek,”

“Sebelum ini pengadu bersama bekas isterinya dan dua anak mereka tinggal di Tampin, Negeri Sembilan, namun selepas bercerai pada 2020, suspek dan mangsa tinggal di Kota Bharu, manakala seorang anak perempuan mereka tinggal bersama pengadu.” katanya dalam kenyataan media di sini, hari ini.

Ujarnya, mangsa telah dibawa ke Hospital Raja Perempuan Zainab II (HRPZ II) dan menerima rawatan sebagai pesakit luar dan akan diserahkan kepada pihak Jabatan Kebajikan Masyarakat (JKM) bagi tindakan lanjut.

Mohd Rosdi berkata kes berkenaan disiasat mengikut Seksyen 31 (1) Akta Kanak-kanak. –AlHijrah Online


NGO SUMBANG FACEMASK UNTUK PETUGAS TV ALHIJRAH

KUALA LUMPUR: Prihatin dengan pengamal media yang bertugas ketika Perintah Kawalan Pergerakan (PKP), Pertubuhan Gerakan Kesedaran Kemanusiaan Malaysia (MyMAHU) menyumbang penutup mulut dan hidung (facemask) kepada petugas bilik berita TV AlHijrah.

MyMAHU menjadi pertubuhan bukan kerajaan (NGO) kedua yang menyumbang facemask kepada kakitangan TV AlHijrah selepas Pasukan Tindakan dan Bantuan Persatuan Perubatan Islam Malaysia (IMARET) melakukan perkara yang sama sehari sebelum PKP dikuatkuasakan 18 Mac lalu.

Jurucakap
MyMAHU, Nurazmeeza Ismail berkata sumbangan facemak untuk turut diedarkan kepada
petugas-petugas di hospital, balai polis, lapangan terbang, penghantar makanan
bermotosikal selain petugas media.

Katanya,
sumbangan yang sama turut diberikan kepada petugas RTM, TV3 dan Astro.

“Kami terima sumbangan orang ramai supaya facemask ini dapat diberikan kepada kumpulan sasar #kitajagakita,” katanya kepada AlHijrah Online di lobi Pusat Penyiaran Digital TV AlHijrah di Kompleks Pusat Islam Kuala Lumpur di sini hari ini.

Sumbangan
facemask itu disampaikan kepada wakil Jabatan Berita dan Ehwal Semasa (NCA), Nor
Hashimah Ismail yang juga Editor Berita dan Penerbit TV AlHijrah.

Sebelum ini, IMARET melalui sumbangan Klinik As-Salam menyampaikan sumbangan facemask kepada petugas NCA bagi kegunaan mereka semasa PKP dikuatkuasakan untuk membendung penularan wabak COVID-19.

Setakat ini, seramai 2,470 individu dijangkiti dengan 34 maut akibat wabak COVID-19 di Malaysia. Daripada jumlah itu 388 pesakit telah sembuh. – AlHijrah Online


SOLAT SUNAT AIDILFITRI DIBENAR DENGAN KAPASITI PENUH – KHAIRY

PUTRAJAYA: Solat sunat Aidilfitri tahun ini dibenarkan dengan kapasiti 100 peratus namun semua jemaah perlu memakai pelitup muka ketika bersolat dan sepanjang berada di masjid atau surau, kata Menteri Kesihatan Khairy Jamaluddin.

Mengumumkan protokol sambutan Hari Raya 2022 hari ini dalam sidang media di sini, Khairy berkata turut dibenarkan ialah takbir hari raya di masjid, surau dan rumah ke rumah dengan sentiasa memakai pelitup muka.

Aktiviti lain dibenarkan dengan keperluan memakai pelitup muka adalah jamuan selepas solat di masjid atau surau, program ziarah, ziarah tanah perkuburan serta rumah terbuka atau majlis hari raya sama ada secara indoor (dalam bangunan) atau outdoor (terbuka),” katanya.

“Protokol ini adalah sebagai panduan umum, namun ia tertakluk kepada ketetapan dan SOP (prosedur operasi standard) oleh pihak berkuasa agama negeri,” katanya.

Khairy berkata kesemua aktiviti yang dibenarkan itu bagaimanapun tidak boleh dihadiri oleh individu yang positif COVID-19 atau bergejala.

“Kesemua individu atau jemaah terbabit perlu mengelakkan 3S (kawasan yang sesak, sempit dan sembang atau bertutur dengan jarak dekat),” katanya.

Beliau menasihatkan jemaah masjid atau surau untuk berwuduk di rumah serta membawa sejadah masing-masing dan memasuki premis berkenaan mengikut giliran bagi mengelak kesesakan serta bersurai dengan tenang.

“Semua boleh balik kampung dan enjoy your (menyambut) Hari Raya dalam keadaan selamat,” katanya. – AlHijrah Online


80 PERATUS POPULASI DEWASA LENGKAP DIVAKSINASI

KUALA LUMPUR: Populasi dewasa berjaya mencapai sasaran 80 peratus lengkap divaksinasi, hari ini.

Dalam pada itu, Perdana Menteri Datuk Seri Ismail Sabri Yaakob mengucapkan tahniah atas kejayaan Program Imunisasi COVID-19 Kebangsaan (PICK) atas pencapaian tersebut.

“Tahniah! Malaysia mencapai 80 peratus populasi dewasa negara telah lengkap divaksinasi.

Menteri Kesihatan Khairy Jamaluddin Abu Bakar memaklumkan Jawatankuasa Khas Jaminan Akses Bekalan Vaksin COVID-19 (JKJAV) akan berusaha menjejaki 20 peratus daripada baki populasi dewasa yang belum atau enggan divaksinasi.

“Walaupun sasaran awal adalah 80 peratus populasi dewasa, Jawatankuasa Khas Jaminan Akses Bekalan Vaksin COVID-19 (JKJAV) akan berusaha untuk menjejaki 20 peratus lagi yang belum atau enggan divaksinasi,” menerusi ciapan di Twitternya.—AlHijrah Online


KHUTBAH JUMAAT TIDAK SEPATUTNYA MENYENTUH POLITIK

KOTA BHARU: Khutbah Jumaat yang menyentuh isu politik terutamanya yang dilihat condong ke arah kepartian tertentu tidak sepatutnya berlaku di negara ini, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

“Jika isu membabitkan politik yang berat sebelah (bias) kepada kepartian parti tertentu ia tidak sepatutnya berlaku dalam khutbah Jumaat.

“Khutbah Jumaat adalah untuk merungkaikan soalan yang berbangkit dalam masyarakat kita. Tetapi sekiranya digunakan untuk tujuan kempen parti tertentu yang tidak ada maslahah umum kepada masyarakat ia tidak dibenarkan,” katanya.

Beliau berkata demikian ketika ditemui selepas Majlis Perasmian Program Hari Sayidatina Khadijah Peringkat Parlimen Pengkalan Chepa di Pusat Tarbiah Islam Kelantan (PUTIK), di sini hari ini.

Beliau yang juga Ahli Parlimen Pengkalan Chepa berkata demikian ketika diminta mengulas mengenai warga maya yang mempersoalkan ada masjid yang didakwa memasukkan isu politik di dalam khutbah Jumaat.

Mengulas lanjut, Ahmad Marzuk menegaskan perkara itu akan diserahkan untuk tindakan kerajaan negeri masing-masing untuk penelitian lebih lanjut.–AlHijrah Online


CABARAN MEDIA SOSIAL ANTARA TOPIK DIBINCANG FORUM PERDANA EHWAL ISLAM LEGASI MERDEKA

IPOH: Cabaran dalam penggunaan media sosial merupakan antara isu yang dibincang dalam Forum Perdana Ehwal Islam bertajuk ‘Legasi Merdeka’ bersempena Pelancaran Bulan Kebangsaan dan Kibar Jalur Gemilang 2023.

Presiden dan Naib Canselor Universiti Selangor Profesor Datuk Dr Mohammad Redzuan Othman berkata antara cabaran besar dalam menjaga kedamaian negara ialah penyalahgunaan platform media sosial.

Beliau berkata justeru, pengguna yang berhasrat memuat naik kenyataan di laman sosial perlu bertanggungjawab terhadap tindakan mereka.

“Apabila mereka menyampaikan sesuatu pandangan ataupun maklumat, mereka juga akan memastikan bahawa apa jua yang disampaikan itu merupakan sesuatu yang ada asasnya,” kata Mohammad Redzuan pada sesi rakaman forum itu yang berlangsung di Bulatan Sultan Azlan Shah, Meru Raya di sini semalam.

Antara pengisian lain yang dibincang menerusi forum itu ialah erti kemerdekaan, kebebasan dalam Islam dan kepimpinan dalam kalangan generasi muda.

Panel jemputan lain ialah Presiden Teras Pengupayaan Melayu (TERAS) Mohd Azmi Abdul Hamid dan pendakwah Ustaz Harryanto Rizal Rokman bersama moderator Ustaz Hariri Daud.

Turut hadir menyaksikan forum itu ialah Menteri Komunikasi dan Digital Fahmi Fadzil, yang juga Pengerusi Jawatankuasa Induk Sambutan Hari Kebangsaan serta Hari Malaysia 2023.

Hadir sama Pengerusi Jawatankuasa Infrastruktur, Tenaga, Air dan Pengangkutan Awam negeri Datuk Seri Mohammad Nizar Jamaluddin, yang mewakili Menteri Besar Perak Datuk Seri Saarani Mohamad, Ketua Setiausaha Kementerian Komunikasi dan Digital Datuk Mohamad Fauzi Md Isa serta Pengerusi Jawatankuasa Komunikasi, Multimedia dan Badan Bukan Kerajaan Perak Mohd Azlan Helmi Helmi.

Majlis Pelancaran Bulan Kebangsaan dan Kibar Jalur Gemilang 2023 akan dirasmikan oleh Timbalan Perdana Menteri Datuk Seri Fadillah Yusof yang mewakili Perdana Menteri Datuk Seri Anwar Ibrahim esok.

Sambutan Hari Kebangsaan pada 31 Ogos akan diadakan di Dataran Putrajaya manakala Sambutan Hari Malaysia pada 16 Sept dijadual berlangsung di Kuching, Sarawak. –AlHijrah Online


LANGGAR SOP: POLIS SIASAT PENGURUS MAJLIS PERKAHWINAN

KUALA LUMPUR: Seorang wanita dipanggil polis bagi memberi keterangan berhubung penganjuran majlis perkahwinan sewaktu pelaksanaan Perintah Kawalan Pergerakan (PKP) di sebuah dewan di Jalan Ampang, di sini, pada 27 Julai lalu.

Timbalan Ketua Polis Daerah Wangsa Maju, Deputi Supt Saralathan Duraisamy berkata, pihaknya menerima laporan selepas gambar majlis perkahwinan itu tular di media sosial.

Difahamkan wanita berusia 36 tahun yang merupakan pengurus lokasi majlis telah hadir di Ibu Pejabat Polis Daerah (IPD) Wangsa Maju pada jam 10 malam tadi.

“Hasil siasatan mendapati terdapat individu yang berkumpul tanpa penjarakan fizikal.

“Penganjur telah menyewa dewan tersebut daripada sebuah syarikat pengurus perkahwinan,” katanya hari ini.

Menurut Saralathan, individu yang terlibat dalam majlis tersebut akan dipanggil dalam masa terdekat bagi memberi keterangan berhubung kes itu.

Siasatan dilakukan mengikut Seksyen 22 (b) Akta Pencegahan Dan Pengawalan Penyakit Berjangkit 1988 dan Peraturan 17 Peraturan-Peraturan Pencegahan Dan Pengawalan Penyakit Berjangkit 2021.

Orang ramai dinasihatkan supaya mematuhi prosedur operasi standard (SOP) yang ditetapkan bagi memutuskan rantaian pandemik COVID-19.—AlHijrah Online


KUTIPAN ZAKAT DI MELAKA CATAT PENINGKATAN 15.53 PERATUS

MELAKA: Kutipan zakat di Melaka mencatatkan peningkatan sebanyak 15.53 peratus kepada RM89.17 juta dalam tempoh 1 Jan hingga 31 Ogos tahun ini berbanding RM77.18 juta dalam tempoh sama pada tahun lepas.

Exco Pendidikan, Pengajian Tinggi dan Hal Ehwal Agama negeri Datuk Rahmad Mariman berkata daripada jumlah itu, zakat harta mencatatkan kutipan RM83.41 juta manakala zakat fitrah RM5.76 juta.

Beliau berkata kutipan zakat harta merekodkan peningkatan 16.53 peratus kepada RM83.41 juta dengan jumlah pembayar sebanyak 46,050 orang dalam tempoh 1 Jan hingga 31 Ogos tahun ini berbanding RM71.58 juta melibatkan 47,911 pembayar dalam tempoh sama tahun lepas.

“Zakat pendapatan merekodkan kutipan tertinggi iaitu sebanyak RM48.05 juta dengan jumlah pembayar sebanyak 34,766 orang pada tahun ini berbanding RM42.20 juta melibatkan 32,285 pembayar pada tahun lepas.

“Kutipan zakat terendah ialah zakat pertanian iaitu sebanyak RM31,014.45 dalam tempoh lapan bulan pertama tahun ini dan kutipan zakat berkenaan turut berkurang 23.4 peratus berbanding RM40,488.49 dalam tempoh sama tahun lepas,” katanya kepada pemberita di sini malam tadi.

Beliau berkata demikian selepas merasmikan Majlis Anugerah Zakat Melaka Sektor Awam dan Swasta Tahun 2022 yang turut dihadiri Ketua Pegawai Eksekutif Zakat Melaka Datuk Ibrahim Fadzil.

Mengulas lanjut, Rahmad yang juga Timbalan Pengerusi Zakat Melaka berkata kutipan zakat wang simpanan merekodkan penurunan 6.81 peratus kepada RM15.23 juta dengan jumlah 6,988 pembayar dalam tempoh 1 Jan hingga 31 Ogos tahun ini berbanding RM16.35 juta melibatkan 11,063 pembayar dalam tempoh sama tahun lepas.

Beliau berkata dalam tempoh sama tahun ini juga, Majlis Agama Islam Melaka telah mengagihkan sebanyak RM81.25 juta dana zakat kepada lapan golongan asnaf yang berhak menerimanya menerusi pelbagai skim dan program agihan bantuan.

“Kerajaan negeri sentiasa cakna dengan kesempitan dan kesulitan yang dihadapi rakyat berdepan kenaikan harga barang serta kos sara hidup dan kami akan terus komited membantu menyelesaikan masalah serta rintihan mereka dengan memperkenalkan pelbagai inisiatif baharu selain menambah bantuan sedia ada,” katanya.

Sementara itu, beliau berkata kutipan zakat menerusi pemotongan gaji di negeri itu meningkat sebanyak 13.81 peratus kepada RM33.07 juta dalam tempoh sama tahun ini berbanding RM29.06 juta dalam tempoh sama tahun lepas.

Katanya jumlah pembayar zakat menerusi potongan gaji melibatkan sektor awam dan swasta turut meningkat kepada 33,021 orang pada tahun ini berbanding 32,024 orang pada tahun lepas.

Terdahulu pada majlis berkenaan, sebanyak 11 agensi sektor awam dan swasta menerima anugerah pembayar zakat mengikut lima kategori iaitu bayaran zakat tertinggi (Anugerah Diamond), pembayar zakat tertinggi (Anugerah Ruby), peratus kenaikan bayaran tertinggi (Anugerah Sapphire), peratus kenaikan pembayar tertinggi (Anugerah Emerald) dan pembayaran komited (Anugerah Amethyst).

Anugerah Diamond kategori sektor awam diterima oleh Universiti Teknikal Malaysia Melaka (UTeM) manakala bagi kategori swasta pula diterima Petroliam Nasional Berhad (Petronas). — AlHijrah Online


Gempa gegar Barat Laut Acheh

JAKARTA, 17 Januari – Gempa bumi dengan kekuatan 5.7 pada
skala Richter menggegarkan barat laut Aceh, Sumatera Utara pagi tadi.

Sinar Online melaporkan gempa berpusat di 202km Barat Laut
Kota Sabang-Aceh itu berlaku pada pukul 9. 53 pagi waktu Indonesia Barat.

Menurut Badan Meteorologi, Klimatologi, dan Geofisika
(BMKG), gegaran gempa itu turut dirasai di Banda Aceh dan Sabang.

Tiada ancaman tsunami dikeluarkan BMKG. Belum terdapat
laporan berkaitan kerosakan harta benda dan kemalangan jiwa setakat ini.


HOTEL ISTANA UMUM TAMAT OPERASI SELEPAS 29 TAHUN

KUALA LUMPUR: Selepas 29 tahun beroperasi, Hotel Istana di ibu negara umum bakal menamatkan perkhidmatan pada 1 September depan.

Pengurus Besarnya Noorazzudin Omar dalam notis penutupan kepada pekerja bertarikh 30 Jun berkata, Skim Pemisahan Sukarela (VSS) akan ditawarkan kepada pekerja yang terjejas.

Dalam notis tersebut, Noorazzudin berkata keputusan sukar itu perlu diambil berikutan situasi ekonomi mencabar dicetuskan oleh pandemik COVID-19 selain persaingan hotel dan pangsapuri servis baharu.

“Kami mencapai keputusan selepas mempertimbangkan keadaan semasa dan semua pilihan yang ada.

“Kami tidak mempunyai banyak pilihan selain meneruskan penutupan ini,” katanya.

Jelasnya pandemik COVID-19 telah mempengaruhi perniagaan, harga, pulangan dan tempahan bilik hotel tersebut walaupun beberapa usaha terbaik telah dilakukan.

Menurut beliau hotel tersebut masih mengalami kerugian walaupun menawarkan perkhidmatan hotel kuarantin.

Hotel bertaraf lima bintang itu terletak di Jalan Raja Chulan dan mempunyai 486 bilik.

Ia dimiliki oleh Tradewinds Corp Berhad, antara pemilik dan pengendali hotel terbesar di Malaysia.

Tradewinds Corp memiliki tujuh hotel dan resort antaranya Hilton Petaling Jaya, Hilton Kuching dan The Danna Langkawi. — AlHijrah Online


KERAJAAN BERI PENGECUALIAN BAYAR BALIK PINJAMAN PTPTN SISWAZAH IJAZAH SARJANA MUDA KELAS PERTAMA

KUALA LUMPUR: Kerajaan akan memberikan semula pengecualian bayaran balik pinjaman Perbadanan Tabung Pendidikan Tinggi Nasional (PTPTN) kepada siswazah Ijazah Sarjana Muda Kelas Pertama, yang menamatkan pengajian mereka bermula  dari 2019.

Perdana Menteri Datuk Seri Ismail Sabri Yaakob berkata keistimewaan itu akan diberikan kepada siswazah yang layak tanpa mengira status ekonomi, bangsa dan agama.

Justeru itu, beliau berharap PTPTN dapat berbincang dengan Kementerian Kewangan berkenaan perkara itu dari segi peruntukan yang terlibat.

“Ini sebagai dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian mereka,” katanya.

Beliau membuat pengumuman itu ketika berucap merasmikan Majlis Sambutan Jubli Perak 25 Tahun PTPTN di Pusat Pameran dan Konvensyen Perbadanan Pembangunan Perdagangan Luar Malaysia (MATRADE) (MECC) di sini hari ini. – AlHijrah Online


PASUKAN PETUGAS KHAS CARI PENYELESAIAN ISU AIR DI KELANTAN, SABAH – PM

PUTRAJAYA:Pasukan petugas khas diwujudkan bagi mencari penyelesaian isu air di Kelantan dan Sabah, kata Perdana Menteri Datuk Seri Anwar Ibrahim.

Anwar yang juga Menteri Kewangan berkata penubuhan pasukan itu dipersetujui dalam mesyuarat khas yang diadakan bersama-sama Menteri Besar Kelantan Datuk Ahmad Yakob dan Ketua Menteri Sabah Datuk Seri Hajiji Nor di Perdana Putra di sini, hari ini.

Beliau berkata pasukan yang dianggotai Kementerian Kewangan, Kementerian Sumber Asli, Alam Sekitar dan Perubahan Iklim serta kerajaan negeri itu berperanan menyediakan strategi segera menangani isu air di kedua-dua negeri itu.

“Tanggungjawab kita adalah pastikan rakyat peroleh kemudahan air bersih sesegera mungkin,” katanya kepada pemberita selepas majlis penyerahan kunci Perumahan Penjawat Awam Malaysia MADANI Dalur di sini hari ini.

Beliau berkata mesyuarat khas hari ini turut membincangkan mengenai beberapa tindakan segera yang perlu diambil antaranya melibatkan masalah bekalan air yang tidak sampai dan bekalan air tidak bersih.

“(Masalah air ini) perlu langkah awal dan kita akan sediakan sedikit dana… projek ini memerlukan projek besar jangka panjang dan sederhana,” katanya.

Ketika ditanya mengenai perkara yang dibangkitkan semasa mesyuarat khas itu, Anwar berkata Sabah misalnya telah membangkitkan isu keperluan pinjaman mudah untuk satu projek empangan.

Anwar menegaskan bahawa kerajaan negeri perlu bekerjasama dengan kerajaan Persekutuan dan menerima keputusan yang dibuat kerajaan negeri dan Persekutuan.

“Tidak boleh bekerja secara silo, kita memerlukan dana yang besar dan mesti pastikan kita dapat melakukan dan menyelesaikannya,” katanya.

Anwar sebelum ini berkata masalah air di Kelantan dan Sabah akan cuba ditangani Kerajaan Persekutuan meskipun melibatkan belanja besar. –AlHijrah Online


Isteri Musa Hassan sediakan kain kafan sebelum meninggal dunia

PETALING JAYA – “Isteri saya sediakan kain kafan sendiri sebelum
meninggal dunia,” kata bekas Ketua Polis Negara, Tan Sri Musa Hassan.

Katanya, beliau dimaklumkan perkara itu oleh pembantu rumahnya
selepas isterinya, Juriah Ahmad meninggal dunia jam 10.17 malam tadi.

Juriah meninggal dunia di rumah mereka di Jalan Chawan, Seksyen 6/15, di sini semalam.

Juriah, 73, meninggalkan empat anak dan sembilan cucu.

Musa berkata, isterinya tidak mempunyai sebarang masalah kesihatan sebelum ini.

“Saya baru lepas membawa isteri menjalani pemeriksaan kesihatan, semuanya ok tak ada masalah.

“Tetapi Selasa lalu, arwah tiba-tiba jatuh ketika hendak mengambil wuduk untuk menunaikan solat Zohor di rumah ini,” katanya.

Tambah Musa, selepas dua hari menjalani rawatan di Pusat
Perubatan Universiti Malaya (PPUM), pakar perubatan meminta kebenaran
untuk melakukan pembedahan pada bahagian kepala.

Katanya, menurut pakar perubatan yang merawat isterinya, terdapat
kesan darah beku pada otaknya membuatkan bahagian kepala membengkak.

“Bagaimanapun, kami sekeluarga membuat keputusan untuk tidak melakukan pembedahan yang berisiko itu

“Jadi kami membawa arwah pulang ke rumah sementara rawatan susulan dibuat,” katanya.

Sementara itu, Musa berkata, jenazah Allahyarham isterinya
akan dibawa ke Masjid Sultan Abdul Aziz, Seksyen 3, Petaling Jaya untuk
dimandi dan dikafankan sebelum solat jenazah pada jam 8 pagi ini.

Jenazah kemudian akan dikebumikan di Tanah Perkuburan Islam, Bukit Kiara pada jam 10.30 pagi.

Allahyarham  sebelum ini pernah menjadi Pengerusi Persatuan Keluarga Polis (PERKEP)  ketika Musa memegang jawatan Ketua Polis Negara pada 2006 hingga 2010. – SINAR HARIAN


Itu fitnah : Dr Maszlee

PUTRAJAYA – Menteri Pendidikan, Dr Maszlee Malik menafikan beliau pernah mengeluarkan kenyataan berhubung isu 16,000 penjawat awam bakal kehilangan kerja seperti mana satu ‘info grafik’ yang tular di laman sosial.

Sehubungan itu, beliau meminta semua pihak untuk tidak terpengaruh dengan perkara yang bersifat fitnah serta tidak menyebarkan maklumat palsu.

“Saya nasihatkan kepada para netizen agar tidak terpengaruh dengan info grafik yang bersifat satu fitnah itu dan tidak menyebarkan maklumat palsu berkenaan kepada orang lain.

“Ini kerana ia boleh menimbulkan kekeliruan dan kerisauan dalam kalangan penjawat awam,” katanya menerusi satu kenyataan hari ini.

Susulan info grafik yang tular itu, Maszlee menerima kecaman daripada pelbagai pihak kerana dikatakan tidak sensitif berhubung perkara itu.

Terdahulu, seramai 16,000 penjawat awam dilaporkan akan kehilangan pekerjaan selepas kerajaan memutuskan untuk untuk melaksanakan kawalan saiz perkhidmatan awam. Keputusan itu selaras dengan dasar baharu kerajaan bagi mengelakkan pembaziran dan meningkatkan kecekapan. – Sinar Harian


EMPAT LAGI JEMAAH UMRAH TERKANDAS DI ARAB SAUDI TIBA DI MALAYSIA

KUALA LUMPUR: Empat orang lagi jemaah umrah warganegara Malaysia yang terkandas di Arab Saudi telah tiba di Lapangan Terbang Antarabangsa Kuala Lumpur (KLIA), pagi tadi.

Wisma Putra dalam satu kenyataan hari ini memaklumkan dengan ketibaan tersebut hanya berbaki 23 orang jemaah lagi yang masih berada di Jeddah.

“Ini merupakan ketibaan yang kedua melibatkan jemaah umrah yang terkandas di Arab Saudi sejak bulan Jun 2022.

“Kumpulan pertama yang terdiri daripada 36 orang jemaah umrah telah tiba di Malaysia pada hari Jumaat, 4 November 2022,” katanya.

Ujarnya, jemaah yang selebihnya akan dibawa pulang melalui penerbangan seterusnya dalam masa terdekat.

Sebelum ini, Wisma Putra dan Pejabat Menteri di Jabatan Perdana Menteri (Hal Ehwal Agama) memaklumkan seramai 63 jemaah umrah negara ini yang terdiri daripada 28 dewasa dan 35 kanak-kanak terkandas di Arab Saudi sejak Jun lepas.

Kesemua jemaah telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas, namun mereka hanya berada di Madinah dan tidak dibawa ke Makkah untuk menyempurnakan ibadah umrah.

Susulan daripada pelanggaran undang-undang tempatan, ketua kumpulan tarekat berkenaan telah diusir keluar oleh Kerajaan Arab Saudi pada 20 Ogos lepas.–AlHijrah Online


AKUR KEPUTUSAN TANGGUH KEBENARAN CERAMAH DI PERAK – KAZIM ELIAS

IPOH: Semua pendakwah sama ada dalam mahupun luar Perak perlu mengikut peraturan berdakwah seperti yang ditetapkan Majlis Agama Islam dan Adat Melayu Perak (MAIPk) selaku pembuat dasar kepada agensi agama di negeri ini.

Pendakwah bebas Datuk Mohamad Kazim Elias atau lebih dikenali sebagai Ustaz Kazim berkata Jabatan Agama Islam Perak (JAIPk) hanya menangguhkan sementara aktiviti mengajar dan syarahan bagi penceramah dari luar negara dan luar negeri Perak sama ada bertauliah atau tanpa tauliah mengajar di dalam masjid, surau dan surau diri Jumaat (SDJ).

“Apa yang dilakukan JAIPk adalah proses penambahbaikan dan kita janganlah nak timbulkan kontroversi supaya masyarakat kita bertelagah, lebih baik kita bersederhana sahaja dan ikut undang-undang serta peraturan yang telah ditetapkan di sesebuah negeri.

“Perak bukan negeri pertama melakukan perkara ini (penambahbaikan) kerana negeri-negeri lain sudah terlebih dahulu melaksanakannya dan kita tak perlu terkejut pun kerana ada negeri sudah empat tahun dah lakukan,” katanya dalam sidang media hari ini.

Beliau berkata demikian selepas menerima Watikah Tokoh Agama Pertubuhan Kebajikan Islam Malaysia (PERKIM) Peringkat Negeri Perak di Dewan Annuar Mat Taib, Pusat Pendidikan Al Barakah yang disampaikan oleh Ahli Majlis Kebangsaan PERKIM Datuk Mohd Najmuddin Elias.

Sebelum ini, Pengarah JAIPk Harith Fadzilah Abdul Halim berkata penangguhan itu susulan proses penambahbaikan yang sedang dibuat terhadap Garis Panduan Permohonan Penceramah dan Pengajar di masjid dan surau di Perak.

Langkah itu sebagai usaha penyusunan semula konsep serta kaedah dakwah dan pengajaran agama Islam supaya selari dengan akidah Ahli Sunnah Wal Jamaah Aliran Asyairah dan Maturidiah.

Penambahbaikan yang dilakukan susulan penangguhan itu adalah selepas Jawatankuasa Pengawasan Pengajaran Agama Islam Negeri Perak membuat penelitian terhadap permohonan penceramah dari Iuar negara dan Iuar negeri Perak.

Sementara itu, Mohamad Kazim turut menasihati mana-mana pihak yang tidak mempunyai tauliah mengajar agar tidak menyalahkan jabatan agama serta berkecil hati jika tidak diberikan kebenaran berceramah.

“Bagi saya mudah. Kita pergilah berceramah di tempat yang kita punya dapat tauliah mengajar dan jika saya hanya dapat mengajar di Perak umpamanya maka bagilah ceramah di Perak sahaja, mengapa nak kecil hati kalau tak dapat berceramah di negeri lain.

“Kita kena terima kita ada peraturan yang perlu kita patuhi walau sesiapa pun kita dan penangguhan ini bukan melibatkan ceramah kuliah maghrib guru takmir yang tetap berjalan macam biasa, tetapi ini hanya melibatkan penceramah luar,” katanya.

Katanya, penangguhan yang dibuat oleh JAIPk bukan untuk menghalang atau menyusahkan seseorang yang ingin mengajar agama sebaliknya sebagai langkah pencegahan bagi memenuhi maqasid syariah dalam aspek memelihara agama Islam. — AlHijrah Online


SENARAI PENUH AHLI JEMAAH MENTERI

PUTRAJAYA: Perdana Menteri Datuk Seri Ismail Sabri Yaakob hari ini mengumumkan senarai ahli Jemaah Menteri baharu bagi membantunya mentadbir negara.

Senarai Menteri dan Timbalan Menteri yang telah mendapat perkenan Yang di-Pertuan Agong adalah seperti berikut:

Menteri Kanan – Menteri Perdagangan Antarabangsa dan Industri: YB Datuk Seri Mohamed Azmin AliTimbalan Menteri : YB Datuk Lim Ban Hong

Menteri Kanan – Menteri Pertahanan: YB Datuk Seri Hishammuddin Tun HusseinTimbalan Menteri : YB Datuk Seri Ikhmal Hisham bin Abdul Aziz

Menteri Kewangan YB Tengku Datuk Seri Zafrul Tengku Abdul AzizTimbalan Menteri I : YB Mohd Shahar AbdullahTimbalan Menteri II : YB Tuan Haji Yamani Hafez Musa

Menteri Kanan – Menteri Kerja Raya YB Datuk Seri Haji Fadillah YusofTimbalan Menteri : YB Datuk Arthur Joseph Kurup

Menteri Kanan – Menteri Pendidikan YB Senator Datuk Dr. Mohd Radzi Md JidinTimbalan Menteri I : YB Senator Dato’ Dr Mah Hang SoonTimbalan Menteri II : YB Datuk Mohamad Alamin

Menteri Di Jabatan Perdana Menteri (Ekonomi) YB Datuk Seri Mustapa MohamedTimbalan Menteri : YB Eddin Syazlee Shith

Menteri Di Jabatan Perdana Menteri (Tugas-Tugas Khas) YB Datuk Dr Hj Abdul Latiff AhmadTimbalan Menteri : YB Datuk Mastura Tan Sri Dato’ Mohd Yazid

Menteri Di Jabatan Perdana Menteri (Parlimen dan Undang-Undang) YB Datuk Seri Dr Haji Wan Junaidi Tuanku JaafarTimbalan Menteri: YB Datuk Wira Hajjah Mas Ermieyati Samsuddin

Menteri Di Jabatan Perdana Menteri (Hal Ehwal Agama) YB Senator Tuan Idris AhmadTimbalan Menteri: YB Datuk Haji Ahmad Marzuk Shaary

Menteri Di Jabatan Perdana Menteri (Hal Ehwal Sabah dan Sarawak) YB Datuk Seri Panglima Dr. Maximus Johnity OngkiliTimbalan Menteri: YB Dato’ Hajah Hanifah Hajar Taib

Menteri Pengangkutan YB Datuk Seri Ir. Dr. Wee Ka SiongTimbalan Menteri : YB Dato’ Henry Sum Agong

Menteri Alam Sekitar dan Air YB Datuk Seri Tuan Ibrahim Tuan ManTimbalan Menteri : YB Dato’ Dr Mansor Othman

Menteri Sumber Manusia YB Datuk Seri Saravanan MuruganTimbalan Menteri : YB Datuk Haji Awang Hashim

Menteri Wilayah Persekutuan YB Datuk Seri Shahidan KassimTimbalan Menteri : YB Datuk Seri Jalaluddin Alias

Menteri Wanita, Keluarga dan Masyarakat YB Datuk Seri Rina HarunTimbalan Menteri : YB Dato’ Hajah Siti Zailah Mohd Yusoff

Menteri Pengajian Tinggi YB. Dato’ Dr Noraini AhmadTimbalan Menteri : YB Senator Datuk Dr. Ahmad Masrizal Muhammad

Menteri Tenaga dan Sumber Asli YB Datuk Seri Takiyuddin HassanTimbalan Menteri YB Datuk Ali Anak Biju

Menteri Dalam Negeri YB Datuk Seri Hamzah ZainuddinTimbalan Menteri I: YB Datuk Seri Dr Haji Ismail Haji Mohamed SaidTimbalan Menteri II: YB Jonathan Yassin

Menteri Kesihatan YB Tuan Khairy Jamaluddin Abu BakarTimbalan Menteri I: YB Dato’ Dr Noor Azmi GhazaliTimbalan Menteri II: YB Datuk Aaron Ago Dagang

Menteri Pertanian dan Industri Makanan YB Datuk Seri Dr Ronald KiandeeTimbalan Menteri I: YB Datuk Seri Hj Ahmad HamzahTimbalan Menteri II: YB Dr. Nik Muhammad Zawawi Salleh

Menteri Pembangunan Luar Bandar YB Datuk Seri Mahdzir KhalidTimbalan Menteri I: YB Datuk Seri Abdul Rahman MohamadTimbalan Menteri II: YB Datuk Haji Hasbi Habibollah

Menteri Luar Negeri YB Dato’ Saifuddin AbdullahTimbalan Menteri: YB Haji Kamarudin Jaffar

Menteri Perdagangan Dalam Negeri dan Hal Ehwal Pengguna YB Datuk Alexander Nanta LinggiTimbalan Menteri: YB Dato’ Rosol Wahid

Menteri Komunikasi Dan Multimedia YB Tan Sri Datuk Seri Panglima Haji Annuar Haji MusaTimbalan Menteri: YB Datuk Zahidi Zainul Abidin

Menteri Perumahan dan Kerajaan Tempatan YB Datuk Seri Reezal Merican Naina MericanTimbalan Menteri: YB Datuk Sri Ismail Abdul Mutalib

Menteri Sains, Teknologi dan Inovasi YB Datuk Seri Dr Adham BabaTimbalan Menteri: YB Datuk Haji Amzad Mohamed @ Hashim

Menteri Pembangunan Usahawan dan Koperasi YB Tan Sri Noh Haji OmarTimbalan Menteri: YB Tuan Muslimin Yahaya

Menteri Perusahaan, Perladangan dan Komoditi YB Datuk Dr Hajah Zuraidah binti KamaruddinTimbalan Menteri I: YB Datuk Seri Wee Jeck SengTimbalan Menteri II: YB Willie Mongin

Menteri Pelancongan, Kesenian dan Kebudayaan YB Datuk Seri Hajah Nancy ShukriTimbalan Menteri: YB Datuk Seri Dr Santhara Kumar Ramanaidu

Menteri Perpaduan Negara YB Datuk Halimah Mohamed SadiqueTimbalan Menteri: YB Senator Tuan Wan Ahmad Fayshal Wan Ahmad Kamal

Menteri Belia dan Sukan YB Datuk Seri Ahmad Faizal Datuk AzumuTimbalan Menteri: YB Senator Datuk Seri Ti Lian Ker. — AlHijrah Online


SOLAT SAF RAPAT DIBINCANG RABU INI

KUALA LUMPUR: Cadangan prosedur operasi standard (SOP) untuk merapatkan susunan saf ketika solat berjemaah akan dibincang Rabu ini.

Menteri di Jabatan Perdana Menteri (Hal Ehwal Agama) Senator Idris Ahmad berkata perbincangan itu akan dibuat dalam Muzakarah Khas Jawatankuasa Muzakarah Majlis Kebangsaan Bagi Hal Ehwal Ugama Islam (MKI), pada 20 Oktober 2021.

Jelas Idris, muzakarah khas tersebut akan membincangkan beberapa SOP khususnya mengenai aktiviti masjid dan surau, termasuk cadangan untuk merapatkan susunan saf ketika solat berjemaah

“Muzakarah pada kali in bertujuan mendengar taklimat mengenai penilaian risiko semasa COVID-19 oleh Kementerian Kesihatan Malaysia (KKM).

“Muzakarah khas diadakan susulan pengumuman Perdana Menteri Datuk Seri Ismail Sabri Yaakob berkenaan peralihan fasa dan kelonggaran SOP Pelan Pemulihan Negara (PPN) paa 15 Oktober lalu,” dalam kenyataannya, semalam.

Jelas Idris, semua ahli muzakarah terdiri daripada mufti-mufti negeri, ahli-ahli dilantik dalam kalangan pakar, termasuk pihak KKM dan Majlis Keselamatan Negara (MKN).

“Saya percaya suatu keputusan demi maslahah umum akan dapat dicapai dan berharap aktiviti masjid dan surau khususnya solat berjemaah seperti sediakala akan dibenarkan dengan SOP tertentu,” ujarnya.

Baru-baru ini, Presiden Ketua Umum Hal Ehwal Dua Masjid Suci, Sheikh Abdul Rahman As-Sudais mengumumkan bermula 17 Oktober 2021, tiada lagi penjarakan fizikal semasa menunaikan solat secara berjemaah di Masjidil Haram dan Masjid Nabawi.–AlHijrah Online


INFLUENZA: KKM TAMBAH SEJUTA UBAT ANTIVIRAL

KUALA LUMPUR: Kementerian Kesihatan Malaysia (KKM) menambah sejuta bekalan ubat antiviral Influenza, Tamiflu bagi menampung keperluan 100,000 pesakit.

Menurut kenyataan rasmi yang dimuatnaik ke Facebook KKM, ubat antiviral itu tidak boleh diberi sewenang-wenangnya dan memerlukan preskripsi doktor.

KKM juga mempercepatkan proses mengimport vaksin Influenza bagi mengatasi masalah kekurangan bekalan yang dilaporkan berlaku di fasiliti kesihatan swasta.

Kenyataan itu berkata lebih 60,000 dos vaksin lagi akan diterima pada 21 Januari depan.

“Klinik atau hospital swasta yang memerlukan bekalan tambahan vaksin boleh memohon dengan KKM dan kelulusan khas akan diberikan pada hari yang sama,” kata Menteri Kesihatan, Datuk Seri Dr Dzulkefly Ahmad.

Pada 2 Disember 2019, lebih 90,000 dos vaksin telah diterima. Pencegahan awal perlu diutamakan bagi mengelak dijangkiti virus itu. Jika tiada keperluan, elakkan berkunjung ke kawasan tumpuan ramai atau pakai penutup muka. — AlHijrah Online


YAPEIM LANTIK KETUA PENGARAH BAHARU

KUALA LUMPUR: Yayasan Pembangunan Ekonomi Islam Malaysia (YaPEIM) hari ini mengumumkan pelantikan Mohd Ridzal Mohd Sheriff sebagai Ketua Pengarah YaPEIM yang baharu berkuatkuasa 13 Ogos 2021.

Pengerusi Lembaga Pemegang Amanah YaPEIM, Datuk Mohd Redza Shah Abdul Wahid berkata, pengalaman luas yang dimiliki Mohd Ridzal diyakini akan dapat membantu meningkatkan lagi potensi YaPEIM.

“Dengan pelantikan seorang ketua pengarah yang berpengalaman luas seperti Mohd Ridzal, YaPEIM akan dapat meneruskan dan meningkatkan lagi potensinya serta kekal relevan dalam menyantuni masyarakat selaku sebuah institusi pembangunan sosio-ekonomi dan amal jariah yang sesuai dengan mandatnya untuk meningkatkan taraf sosio-ekonomi umat Islam di Malaysia,” katanya dalam kenyataan hari ini.

Mohd Ridzal, 56 tahun, memiliki pengalaman luas menjangkau 30 tahun dalam bidang perbankan dan pasaran modal, serta beberapa tahun di dalam agensi kerajaan.

Beliau memulakan kerjaya di D&C Nomura Merchant Bank Berhad dan pernah menjadi Ketua Pegawai Eksekutif di beberapa buah syarikat termasuk Infitodax (L) Pte Ltd, Deutsche Trustees (M) Berhad dan Malaysian Derivatives Clearing House Berhad.

Beliau juga pernah memegang pelbagai jawatan kanan di institusi seperti Deutsche Bank Malaysia Berhad, Bursa Malaysia, dan Ultimate Futures Sdn Bhd.

Selain itu beliau pernah berkhidmat selaku Timbalan Ketua Setiausaha (Perdagangan) di Kementerian Perdagangan Antarabangsa dan Industri (MITI). – AlHijrah Online


RENTAS NEGERI SELEPAS 90 PERATUS POPULASI DEWASA DIVAKSIN

PUTRAJAYA: Kerajaan akan membenarkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri jika kadar vaksinasi dewasa mencapai 90 peratus.

Perdana Menteri Datuk Seri Ismail Sabri Yaakob berkata, kadar vaksinasi itu berdasarkan data dan analisis yang telah dibuat oleh Kementerian Kesihatan (KKM).

Sementara itu Ismail Sabri memaklumkan Mesyuarat Jawatankuasa Khas Pengurusan Pandemik bersetuju peralihan fasa Pelan Pemulihan Negara (PPN) bagi beberapa negeri-negeri, bermula 24 September.

“Negeri Sembilan akan beralih dari Fasa 3 kepada Fasa 4, Pahang beralih dari Fasa 2 kepada Fasa 3 dan Johor beralih dari Fasa 1 ke Fasa 2.

“Peralihan fasa ini mengikut garis panduan yang ditetapkan Pelan Pemulihan Negara dengan mengambilkira kemasukan ke hospital bagi kes bergejala, penggunaan katil ICU serta peratusan lengkap divaksinasi,” katanya dalam kenyataan, hari ini.

Ujar Ismail Sabri, keputusan tersebut juga dilakukan berdasarkan penilaian risiko semasa yang dibuat oleh KKM dan Majlis Keselamatan Negara (MKN).—AlHijrah Online


Israel ratakan tanah Palestin

RAMALLAH, 19 Februari – Jentolak
Israel meratakan ratusan ekar tanah Palestin di Sanniriya dan Masha di
perkampungan Qalqiliya, semalam.

Pegawai tempatan, Muhammad Abu
al-Sheikh berkata tindakan itu diambil selepas Kementerian Dalam Negeri Israel
memutuskan untuk menggabungkan empat penempatan haram peneroka Yahudi di
perkampungan terbabit.

Sinar Harian melaporkan daripada
agensi berita bahawa rejim zionis sebelum ini berulang kali menghalang petani
Palestin daripada memasuki ladang pertanian di Sanniriya dan Misha.

Menurut Al-Sheikh, kerja-kerja
meratakan tanah itu dibuat tanpa sebarang notis.


LAMA TIDAK TERIMA BAYARAN, BAS SEKOLAH BELUM SEDIA BEROPERASI

KUALA LUMPUR: Sebahagian besar pengusaha bas tidak akan memulakan operasi pada hari pertama pembukaan semula sekolah secara berperingkat yang dijadualkan pada 15 dan 22 Julai depan.

Presiden Gabungan Pengusaha Bas Sekolah Malaysia, Mohd Rofik Mohd Yusof berkata, majoriti mereka berdepan kesukaran untuk membaik pulih semula kenderaan tersebut yang melibatkan kos yang tinggi setelah tidak memperoleh pendapatan sepanjang PKP.

“Mereka perlu tanggung pelbagai kos utk mulakan operasi bas sekolah menjelang pembukaan sekolah pada minggu depan. Contohnya sejak PKP pada 18 Mac, apabila bas berhenti dan tidak bergerak, nak mulakan semula operasi selepas hampir 3 setengah bulan, ‘maintenance’ nak mulakan agak tinggi,” katanya.

Tambahnya, kebanyakan mereka terjejas teruk kerana tidak menerima bayaran tambang daripada ibu bapa pelajar sepanjang PKP dan terpaksa mencari pekerjaan alternatif sepanjang tempoh tersebut.

Selain itu, beliau turut meminta geran subsidi pengusaha bas sekolah yang berdaftar oleh pihak berwajib dilaksanakan secepat mungkin.

Katanya ini kerana perkhidmatan bas sekolah amat diperlukan terutama bagi kedua-dua ibu bapa yang bekerja.

“Kenapa nak mulakan operasi, mereka perlu ada modal yang banyak? Pendapatan tiada ketika PKP. (Mereka) tidak dapat perhatian. Saya mohon kalau boleh semua pihak terutama agensi berkaitan supaya tengoklah sikit industri bas sekolah Malaysia,” katanya

Berdasarkan prosedur operasi standard (SOP) operasi bas sekolah, pemandu bas serta pelajar perlu memakai topeng pelitup muka sepanjang perjalanan dan proses sanitasi dilakukan ke atas kenderaan tersebut.

Dalam pada itu, beliau meminta agar urusan pembaharuan cukai jalan, insurans kenderaan dan pemeriksaan berkala bagi bas sekolah dilaksanakan pada hari yang sama setiap tahun bagi memudahkan urusan tersebut. — AlHijrah Online / Abdul Hakim Hassan


TIADA SEKOLAH DITUTUP WABAK INFLUENZA: DR ZULKEFLY

KUALA SELANGOR: Kementerian Kesihatan mengesahkan setakat ini tiada sekolah di negara ini ditutup susulan wabak influenza.

Menterinya, Datuk Seri Dr Dzulkefly Ahmad berkata, pihaknya sentiasa mempertingkatkan aktiviti pemantauan secara berterusan terutama di lokasi yang lebih terdedah dengan penyakit itu.

“Kita akan lebih berwaspada dan menggerakkan pihak bertanggungjawab termasuk pegawai kesihatan daerah untuk memantau perkembangan wabak ini,” katanya.

Beliau berkata demikian pada sidang akhbar selepas Majlis Sumbangan Fakir Miskin Sempena Perayaan Tahun Baru Cina di Tokong Tian Hock, Kuala Selangor di sini hari ini.

Ditanya mengenai isu kehabisan stok bekalan vaksin influenza, Dr Dzulkefly berkata, setakat ini bekalan vaksin itu mencukupi.

“Pada awal mungkin berlaku kehabisan stok di fasiliti kesihatan swasta tetapi perkara ini telah kita atasi.

“Kita memberi jaminan bahawa stok vaksin influenza ini mencukupi bagi memenuhi permintaan di negara kita,” katanya. — SINAR HARIAN


Etak tidak boleh ditangkap, dijual

KUANTAN – Sungai Pahang yang surut dan cetek sejak beberapa minggu
lalu, kini menjadi tumpuan orang ramai pada waktu petang bagi mengutip
etak untuk dijadikan hidangan.

Keadaan sungai cetek bukan sahaja memberi kesempatan kepada mereka
mengutip etak bersama keluarga dan rakan, malah memberi peluang kepada
anak-anak kecil bermandi-manda.

Penduduk yang tinggal di daerah
ini dan Kuantan kini mengambil kesempatan ke sungai mencari hidupan
sungai itu sekali gus menjadikan persekitaran Sungai Pahang umpama pesta
 keluarga.

Namun penangkapan binatang bercengkerang tersebut adalah diharamkan oleh Jabatan Perikanan Negeri Pahang.

Pengarahnya, Azhari Othman berkata sememangnya wujud larangan terhadap aktiviti  penangkapan etak ekoran hidupan itu merupakan makanan utama ikan-ikan asli di Sungai Pahang.

Menurutnya, pengharaman berkenaan sekaligus melindungi ikan-ikan sungai daripada pupus

“Etak  merupakan makanan ikan asli di sungai seperti ikan patin, ikan  temelian… jadi makanan akan berkurangan akan menyebabkan ekosistem tak stabil…

“Saya berharap agar orang ramai boleh berfikir dan  memahami sebab apa kita melarang penangkapan etak ini kepada orang awam,” katanya kepada Sinar Harian ketika dihubungi di sini, hari ini.

Dalam  pada itu, Azhari berkata pihaknya kesal kerana terdapat masyarakat yang  pentingkan diri dengan membawa lori semata-mata untuk mengaut keuntungan buat diri sendiri.

Menurutnya, penjualan etak kepada masyarakat di tempat awam dan di media sosial sememangnya tidak boleh dan tangkapan akan dibuat jika masih ada lagi masyarakat yang berdegil menangkap dan menjual binatang bercengkerang itu.

“Orang ramai dilarang menangkap, memiliki dan menjual spesis moluska (etak/remis dan kijing) di perairan sungai Negeri Pahang.  Mereka yang didapati bersalah boleh didenda di bawah kaedah-kaedah  perikanan (perairan sungai) 1991 Negeri Pahang – Dengan Perintah  Pengarah  Perikanan Negeri Pahang,” katanya. – SINAR ONLINE


BANJIR PAHANG: MAYAT KANAK-KANAK LELAKI DITEMUI

BENTONG: Mayat kanak-kanak lelaki dipercayai salah seorang daripada tiga mangsa tragedi banjir lumpur di sebuah resort di Bentong pada Sabtu lalu.

Penolong Pengarah Bahagian Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata, mayat mangsa, Emmanuel Chang Li Zhen, 6, ditemui pasukan penyelamat jam 10.30 pagi tadi di lokasi kira-kira 800 meter dari lokasi kejadian.

Mayat mangsa ditemui di bawah timbunan kayu selepas pasukan penyelamat terpaksa mengalihkan sisa-sisa kayu bagi mengeluarkan mangsa sebelum diserahkan kepada pihak polis bagi tindakan lanjut.

“Operasi mencari seorang lagi mangsa yang masih hilang diteruskan hari ini,” katanya.

Dalam kejadian kira-kira jam 10.30 malam Sabtu lalu, tiga mangsa dilaporkan hilang dibawa arus sungai manakala 32 lagi berjaya diselamatkan.

Mangsa pertama, wanita warga emas berusia 66 tahun ditemui pagi semalam semalam kira-kira 200 meter dari lokasi kejadian.

Penemuan mayat tersebut menjadikan kes keseluruhan sembilan orang maut akibat banjir di Pahang manakala lima lagi masih belum dijumpai.–AlHijrah Online


30 PELAJAR POSITIF COVID-19, MRSM MUAR DITUTUP SEMINGGU

JOHOR BAHRU: Maktab Rendah Sains Mara (MRSM) Muar diarahkan tutup selama tujuh hari bermula semalam (Sabtu) selepas 30 pelajar didapati positif COVID-19.

Notis perintah penutupan itu dikeluarkan oleh Pejabat Kesihatan Daerah (PKD) Muar.

Pengerusi Jawatankuasa Kesihatan dan Perpaduan negeri Ling Tian Soon yang mengesahkan perkara itu berkata daripada jumlah itu, 11 pelajar disahkan positif COVID-19 menerusi ujian saringan yang dilakukan pada hari ketiga mendaftar masuk ke asrama sejak Isnin lepas.

“Kemudian pada hari kelima, ujian saliva telah dilakukan ke atas semua pelajar dan hasil ujian mendapati 19 lagi pelajar positif COVID-19.

“Kuarantin ke atas semua pelajar yang positif telah dibuat di tempat yang ditetapkan malah pengasingan serta-merta juga telah dilakukan atas nasihat PKD Muar,” katanya ketika dihubungi Bernama di sini hari ini.

Penutupan MRSM berkenaan juga disahkan Pengarah Kesihatan Johor Datuk Dr Aman Rabu.–AlHijrah Online


DARI ISLAMOFOBIA KE COVID19FOBIA

Islamofobia boleh ditakrifkan sebagai sikap prejudis terhadap agama Islam atau penganutnya dan sering digunakan sebagai senjata untuk meraih manfaat politik.

Tetapi sikap ini juga terbit dari kecetekan pengetahuan seseorang terhadap apa itu ajaran Islam dan senario sebegini diburukan lagi dengan persepsi kejadian keganasan yang berlaku sering dikaitkan dengan Islam.

Bukan menjadi rahsia lagi setiap perlakuan keganasan secara sedar atau tanpa sedar dikaitkan dengan Islam.

Islamofobia bukan sahaja menular di kalangan masyarakat Barat seperti yang sering dipaparkan dalam media tetapi berlaku dalam masyarakat yang dianggap sepatutnya serasi dengan Islam.

Ambil contoh India yang mempunyai 200 juta penduduk beragama Islam yang merangkumi hampir 10 peratus populasi dunia yang beragama Islam.

Malah di sesetengah wilayah seperti Jammu-Kashmir dan juga Lakshadweep, majoriti penduduknya adalah beragama Islam.

Tetapi dek kerana kepentingan politik, perasaan Islamofobia digunakan seperti apa yang tercetus di Jammu-Kashmir.

Tetapi kini timbul pula sikap Covid19fobia yang kebanyakannya tercetus kerana pengetahuan mengenai virus ini tidak banyak diketahui dan dunia masih terkapai-kapai bukan sahaja untuk mencari penyelesaian melalui vaksin tetapi juga bagaimana untuk berhadapan dengan wabak ini.

Apabila Presiden Amerika Syarikat (AS), Donald Trump yang sering menggunakan ungkapan virus ‘China’ dan ‘Wuhan’ walaupun ianya tidak lebih dari modal politik, tetapi hakikatnya itu adalah manifestasi Covid19fobia.

Begitu jua apabila individu yang raut wajahnya seperti orang Asia dipandang serong kerana dikaitkan dengan penularan virus, ini juga tanda Covid19fobia.

Serupa jua ada segelintir mereka yang berasal dari benua Afrika dipandang serong kerana dikaitkan dengan tabiat yang mampu menular jangkitan virus dan fenomena ini sering tercetus di China.

Kita juga terjebak dengan sikap prejudis Covid19 apabila ada yang memandang serong terhadap kumpulan dakwah tabligh yang dikaitkan dengan jumlah kluster jangkitan terbesar di Malaysia.

Memang benar kluster tabligh ini yang memberi jumlah jangkitan besar tetapi yang tidak sedap didengar ada yang mengaitkan isu ini dengan agama Islam.

Pada awalnya timbul persepsi kumpulan tabligh yang berkenaan engkar dengan arahan supaya menjalankan saringan, tetapi itu adalah persepsi semata-mata kerana sebahagian besar yang hadir perhimpunan di Masjid Sri Petaling telah membuat ujian saringan.

Diperhatikan juga prejudis terhadap kumpulan tabligh ini telah mula berkurangan kerana maklumat sebenar diperjelaskan dan terdapat kerjasama baik diberikan kumpulan tabligh ini terhadap petugas Kementerian Kesihatan Malaysia.

Seperti mana di Malaysia, senario yang serupa berlaku di India yang mana dikaitkan penularan Covid19 ini dengan perhimpunan kumpulan dakwah tabligh di Delhi pada awal Mac lalu.

Sikap permusuhan di antara rakyat India beragama Hindu dan Islam sememangnya telah lama tercetus dan paling mendukacitakan kaitan jangkitan virus dengan kumpulan tabligh telah digunakan untuk meningkatkan permusuhan di antara rakyat berlainan agama ini.

Hashtag #CoronaJihad dan #TablighiJamatVirus umpamanya dikatakan telah menular sebanyak 300,000 kali dan disaksikan sebanyak 165 juta kali terutama sekali dalam media sosial Twitter.

Ungkapan seperti #CoronaJihad adalah jelas menggambar sikap prejudis terhadap Islam kerana jihad sering dikaitkan dengan agama Islam dan cuba diserapi gambaran penganut Islam menggunakan virus Covid19 sebagai strategi jihad mereka.

Kesan dari kedua-dua hashtag #CoronaJihad dan #TablighiJamatVirus adalah menularnya ‘tweet’ Islamofobia berkait virus Covid19 dan agama Islam yang telah membangkitkan kebencian apa saja yang berkait Islam dalam kalangan rakyat India.

Salah satu puluhan ribu ‘tweet’ yang menular, paling popular (retweets) adalah mengenai video ahli tabligh di wilayah Delhi yang sengaja batuk untuk menjangkiti virus kepada orang lain.

Beberapa landasan media sosial popular seperti Twitter, Facebook dan Google umpamanya telah lama berdepan dengan cabaran berita tidak benar yang menjurus dengan kenyataan berbaur perkauman dan agama, ditambah dengan Covid19fobia yang dikaitkan dengan isu perkauman dan agama maka cabaran itu menjadi lebih perit untuk diatasi.

Sebab itu juga Pertubuhan Kesihatan Sedunia (WHO) telah melabelkan virus yang sebelum ini sering disebut sebagai coronavirus sebagai Covid19 demi mengelak stigma virus ini yang dikaitkan dengan negara atau agama tertentu.

Tetapi amat menyedihkan ada pihak yang dilihat terlalu mementingkan laba dan manfaat politik menyalahguna wabak ini sehingga menimbulkan sikap prejudis yang keterlaluan.

Semoga rakyat Malaysia terhindar dari sikap Covid19fobia. — AlHijrah Online

Penulis adalah Geostrategis Universiti Teknologi Malaysia (UTM).

Artikel disunting Syed Azwan Syed Ali.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


15 ANAK YATIM HILANG IBU BAPA AKIBAT COVID-19 TERIMA BANTUAN YKM

MELAKA: Seramai 15 anak yatim yang kehilangan ibu bapa akibat COVID-19 menerima bantuan daripada kerajaan menerusi Yayasan Keluarga Malaysia (YKM), pada Jumaat.

Bantuan berkenaan disampaikan oleh Perdana Menteri Datuk Seri Ismail Sabri Yaakob sempena Jelajah Aspirasi Keluarga Malaysia (AKM) Melaka di Pusat Dagangan Antarabangsa Melaka (MITC) Ayer Keroh di sini.

Ibu kepada seorang penerima, M. Sumathy, 52, berkata bantuan berjumlah RM1,000 untuk dua anaknya berusia 16 dan 12 tahun itu, akan digunakan sebaiknya bagi membeli kelengkapan persekolahan mereka.

Berkongsi kisah sedih dilaluinya, Sumathy berkata kehilangan suami D H Jayachandran Pillai, 57, pada Julai tahun lepas akibat COVID-19 sesuatu yang sangat berat untuk ditanggung apatah beliau hanya suri rumah sejak 16 tahun lepas.

“Saya mengambil masa kira-kira enam bulan untuk bangkit dan sepanjang tempoh itu saya tampung keluarga dengan jual besi buruk tetapi masih tidak mencukupi. Kini saya bekerja di pasar raya dan kehidupan semakin hari semakin baik untuk saya terus besarkan anak-anak,” katanya ketika ditemui Bernama.

Sementara itu, ibu saudara kepada Wan Noor Aziyah Wan Aziz, 8, yang hanya mahu dikenali sebagai Wana berkata anak saudaranya itu kehilangan ibunya akibat COVID-19 dan dua bulan kemudian bapanya pula meninggal dunia akibat kanser usus.

“Kini saya menjaga dua beradik iaitu Wan Noor Aziyah dan kakaknya Wan Noor Adawiyah, 10, sekali gus menjadi tempat mereka mendapatkan kasih sayang ibu dan bapa,” katanya.

Ibu empat anak itu berkata bantuan tersebut dapat mengurangkan sedikit tekanan kewangan memandangkan beliau hanya bergantung kepada suami.

Bagi Lim Yoke Teng , 56, kisahnya ibarat jatuh ditimpa tangga kerana selepas dibuang kerja ketika pandemik COVID-19 pada 2020, suaminya Foo Hee Liang, 58, pula meninggal dunia pada 2021 akibat wabak tersebut.

“Kini saya bergantung kepada bantuan yang diterima termasuk bantuan hari ini daripada YKM yang akan saya gunakan untuk perbelanjaan sekolah dua orang anak saya berusia 18 dan 16 tahun,” katanya. – AlHijrah Online


LELAKI MAUT TERKENA TEMBAKAN SENAPANG PATAH DIBAWA RAKAN

KUALA LUMPUR: Seorang lelaki tempatan maut dipercayai terkena tembakan daripada selaras senapang patah yang dibawa rakannya di kebun durian berhampiran Sungai Gabai di Hulu Langat, pagi tadi.

Ketua Polis Daerah Kajang ACP Mohd Zaid Hassan berkata pihaknya menerima laporan mengenai kejadian itu pada 7.15 pagi dan siasatan awal mendapati mangsa yang berusia 32 tahun pergi ke kawasan itu  bersama tiga rakannya.

“Semasa dalam perjalanan, seorang rakan si mati yang membawa senjata api (iaitu senapang patah) telah tergelincir di lereng bukit dan senapang yang dipegangnya terpelanting dari tangan serta berlaku tembakan.

“Mangsa yang berada di belakang dalam jarak lebih kurang tiga meter telah terkena tembakan tersebut dan disahkan mati di tempat kejadian,” katanya kepada Bernama.

Mohd Zaid berkata terdapat beberapa kesan tembakan peluru dipercayai daripada senjata api itu pada badan mangsa.

Katanya senapang itu dilesenkan atas nama bapa saudara salah seorang rakan mangsa dan ketiga-tiga mereka, berumur lingkungan 36 hinga 43 tahun, ditahan bagi membantu siasatan.

Kes disiasat di bawah Seksyen 302 Kanun Keseksaan dan Seksyen 8(a) Akta Senjata 1960.

Orang awam yang mempunyai maklumat boleh berhubung dengan balai polis terdekat atau pegawai penyiasat ASP Redzuan Mat Salleh di talian 013-7854100. –AlHijrah Online


KESIHATAN HARUSSANI BERTAMBAH BAIK, BOLEH BERCAKAP DAN ADA REAKSI – DOKTOR

IPOH: Keadaan Mufti Perak, Tan Sri Dr Harussani Zakaria yang dimasukkan ke sebuah hospital swasta di Ipoh pagi semalam akibat serangan strok, telah bertambah baik.

Pakar Perubatan dan Neurologi Hospital KPJ Ipoh, Datuk Dr Zakaria A. Kadir berkata, ilmuan agama itu mula menunjukkan maklum balas positif petang semalam selepas dirawat di Unit Rawatan Rapi (ICU) pada 9 pagi.

“Keadaannya agak teruk semalam tetapi telah beransur baik dan hingga hari ini nampaknya Tan Sri sudah bertambah tindak balas daripada semalam dan boleh juga sekarang ni menjawab kepada soalan-soalan mudah yang kita tanya dan juga boleh bercakap beberapa perkataan dan ada reaksi emosi, Alhamdulillah,” katanya.

Dr Zakaria berkata, Harussani mengalami kesukaran untuk bercakap semalam dan lemah pada bahagian badan sebelah kanan.

Ujar beliau, pihaknya akan terus memantau perkembangan Harussani dari masa ke masa dan mungkin memerlukan dua hingga tiga hari di wad ICU sebelum dipindahkan ke wad biasa untuk rawatan lanjut.

Sementara itu, Exco Agama dan Penerangan Negeri, Mohd Akmal Kamarudin yang menziarahi Mufti Perak itu pagi tadi berkata, semua masjid di negeri itu diminta mengadakan solat sunat hajat dan bacaan Yaasin selain terus berdoa untuk kesejahteraan dan kesihatan Harussani.

Katanya, Jabatan Agama Islam Perak (JAIPk) akan mengeluarkan pekeliling kepada semua masjid di negeri itu untuk menganjurkan solat hajat dan bacaan Yaasin.

“Saya bagi pihak kerajaan negeri Perak sedih dengan apa yang berlaku, cuma kita boleh mohon kepada seluruh rakyat Perak dan negara ini dapat mendoakan supaya Tan Sri kembali pulih seperti sedia kala kerana khidmat bakti masih diperlukan, dengan jasanya yang begitu besar terhadap ummah,” katanya.

Semalam, Harussani dikejarkan ke hospital selepas mengalami strok di rumahnya selepas solat Subuh. — AlHijrah Online / Hamimah Hamid


THE 1975 DISENARAI HITAM BUAT PERSEMBAHAN DI MALAYSIA – JK-PUSPAL

KUALA LUMPUR: Kementerian Komunikasi dan Digital (KKD) melalui Jawatankuasa Permohonan Penggambaran Filem Asing dan Persembahan Artis Luar Negara (JK-PUSPAL) telah membuat keputusan untuk menyenaraihitamkan kumpulan muzik British, The 1975 daripada membuat sebarang persembahan di negara ini.

JK-PUSPAL dalam kenyataan hari ini memaklumkan perkara itu dibuat berikutan tindakan kumpulan berkenaan yang telah menghina, memperlekehkan undang-undang negara dan melanggar tatasusila rakyat Malaysia ketika mengadakan persembahan di Good Vibes Festival di Sepang, semalam.

“KKD sama sekali tidak akan bertolak ansur dengan mana-mana pihak yang melakukan provokasi serta melakukan aksi biadap dalam persembahan di Malaysia,” menurut kenyataan itu.

Menurut kenyataan itu, KKD melalui JK-PUSPAL telah membuat laporan polis terhadap artis berkenaan dan pihak penganjur atas kecuaian serta kegagalan mereka mematuhi syarat-syarat yang ditetapkan PUSPAL.

“Ketika permohonan dibuat, pihak penganjur telah memberi jaminan akan bertanggungjawab sepenuhnya terhadap persembahan artis berkenaan,” menurut kenyataan itu lagi.

Sewaktu persembahan malam tadi, vokalis kumpulan The 1975, Matty Healy dikatakan memegang botol arak ketika berada di atas pentas selain berkelakuan lucah dan membuat ucapan menghina undang-undang Malaysia berkaitan Lesbian, Gay, Biseksual dan Transgender (LGBT). –AlHijrah Online


TEMUDUGA DALAM HUTAN BUKAN PENGHALANG REMAJA KEJAR IMPIAN JADI PENDIDIK

BETONG: Meredah hutan selama dua jam, mendaki bukit, sebelum mendirikan khemah sementara beratap zink, berdinding kayu dan berlantai tikar bemban di tengah belantara.

Itu cabaran yang terpaksa dihadapi oleh Frank Steward Anak Sa, 21, untuk membolehkannya menghadiri temuduga secara maya untuk memasuki Universiti Pendidikan Sultan Idris (UPSI) baru-baru ini.

Semuanya untuk mendapatkan talian internet yang jelas dan kuat, yang frekuensinya hanya dapat dicapai di lokaliti terbabit, bukan di rumah panjang tempat kediamannya.

Mengulas kegigihan tersebut, bekas penuntut Sekolah Menengah Kebangsaaan St Augustine, Betong itu berkata, dia mengikuti dua sesi temuduga dengan universiti itu pada 7 dan 14 Februari lalu, pada jam 8.30 pagi bagi memenuhi cita-citanya untuk menjadi seorang pendidik.

“Saya betul-betul mahu berjaya dalam temuduga ini kerana belajar di UPSI merupakan impian saya sejak dari kecil, kerana saya memang berminat untuk menjadi seorang pendidik.

“Saya juga ingin membuatkan harapan ibu bapa saya melihat saya menjadi seorang pendidik tercapai suatu hari kelak.

“Saya ingin mendidik anak-anak di kawasan pedalaman ini supaya mereka tidak mudah menjadikan kesusahan yang mereka alami sebagai satu penghalang untuk berjaya,” katanya.

Mengimbas apa yang berlaku pada hari tersebut, Frank memberitahu, dia dan bapanya, Sa Anak Ujom, perlu keluar dari rumah seawal jam 6 pagi untuk ke lokasi berkenaan.

Biarpun pada hari pertama, cuaca baik, namun ketika temuduga kedua, hujan turun lebat, menyebabkan dirinya basah kuyup.

Kata Frank lagi, beliau berharap, kemudahan jalur lebar di kawasan kediaman dan perkampungannya dapat dinaik taraf segera bagi membolehkan urusan seperti pembelajaran dalam talian ini dapat diikuti dengan baik.

Beliau juga berharap, kediaman mereka yang terletak di pedalaman Betong segera dihubungkan dengan laluan berturap, berbanding laluan balak ketika ini.

Kesukaran yang dihadapi oleh Frank mendapat perhatian Menteri Komunikasi dan Multimedia, Tan Sri Annuar Musa .

Dalam ciapan Twitternya, Annuar memberitahu, beliau bersimpati dengan apa yang dilalui oleh Frank dan telah mengarahkan pihak kementeriannya untuk berhubung dengan pelaksanaan Sarawak Rural Broadband Network (SRBN ) untuk menangani masalah tersebut. –AlHijrah Online


WANITA HALANG KERETA DI LAMPU ISYARAT DIMINTA BUAT LAPORAN POLIS

KUALA LUMPUR: Polis menggesa wanita yang tular videonya menghalang sebuah kereta jenis Proton Wira yang sedang bergerak ketika di lampu isyarat Batu 1, Port Dickson, untuk tampil membuat laporan.

Timbalan Ketua Polis Daerah Port Dickson, Deputi Supt Muhamad Mustafah Hussin berkata, pihaknya mengesan sebuah video berhubung kejadian sekitar jam 9.43 pagi Ahad yang dimuat naik di media sosial.

“Perbuatan dan tingkah laku yang dilakukan oleh wanita tersebut boleh membahayakan diri sendiri serta mendatangkan kerisauan terhadap orang awam.

“Setakat ini, polis masih belum menerima apa-apa laporan yang dibuat daripada Individu berkenaan berhubung insiden,” katanya dalam satu kenyataan hari ini.

Orang awam dinasihatkan supaya tidak menularkan video berkenaan yang boleh mendatangkan kegusaran awam dan menggugat ketenteraman awam, katanya.

“Penyebaran sedemikian adalah menjadi satu kesalahan mengikut Seksyen 233 Akta Komunikasi dan Multimedia 1998,” katanya.—AlHijrah Online


BUKAN MASA UNTUK DUNIA TERUS BERBELAH PENDIRIAN – PM

TOKYO: Perdana Menteri Datuk Seri Ismail Sabri Yaakob pada Persidangan Antarabangsa ke-27 Mengenai Masa Depan Asia pada Khamis menegaskan sekarang bukan masanya untuk dunia terus berbelah pendirian ketika sedang berhadapan dengan pelbagai ancaman.

Pada penampilan sulungnya pada persidangan yang turut dikenali sebagai Persidangan Nikkei itu, beliau berkata dunia sedang berdepan dengan pelbagai ancaman termasuklah perubahan iklim yang memerlukan komitmen dan kerjasama serantau dan juga antarabangsa dalam usaha untuk menanganinya.

Beliau berkongsi dengan persidangan itu satu peribahasa yang digunakan di Malaysia iaitu “bulat air kerana pembentung, bulat manusia kerana muafakat” yang mencerminkan kepentingan mewujudkan komitmen yang teguh terhadap kerjasama serantau dan antarabangsa.

“Kemelut yang melanda membawa hikmah supaya kita sama-sama belajar daripada pengalaman tersebut untuk mencari penyelesaian yang tuntas agar terus maju ke hadapan.

“Walaupun begitu, sebarang penyelesaian yang mahu dicari  tidak seharusnya hanya menguntungkan satu pihak semata-mata tetapi melibatkan semua,” katanya pada persidangan dengan tema “Mentakrif Semula Peranan Asia dalam Dunia Yang Berbelah Pendirian”.

Ismail Sabri berkata krisis ekonomi yang berlaku akibat pandemik COVID-19, dan kini  konflik Ukraine adalah peringatan bahawa rantau Asia seperti mana-mana juga rantau lain, tidak terkecuali daripada mendapat bahana.

Namun apa yang membezakan adalah sejauh mana kesan yang dirasai masing-masing dan negara maju tentunya lebih berupaya untuk mendepani krisis berbanding negara kurang maju, katanya.

Beliau berkata isu pengagihan vaksin yang tidak adil atau sama rata umpamanya menyebabkan ia menjadi ancaman kepada pemulihan ekonomi dunia.

Menurutnya, sehingga Mei 2022, laporan Program Pembangunan Pertubuhan Bangsa-Bangsa Bersatu (UNDP) menyatakan 72 peratus penduduk negara maju  telah diberikan sekurang-kurangnya satu dos vaksin, sedangkan negara miskin hanya 17 peratus.

Beliau berkata konflik yang melanda Ukraine menunjukkan negara-negara yang tidak terlibat sama sekali dengannya tetap terkesan, dan Malaysia sebagai antara negara pedagang,  juga mudah terdedah kepada sebarang perkembangan yang boleh mengganggu dan memberikan kesan yang buruk kepada keupayaan pengeluaran dan lojistik sejagat.

Ketika negara kuasa dunia dan syarikat multinasional kalut akibat kekurangan semikonduktor dan mikrocip yang menjejaskan industri mereka, isu gangguan bekalan terutamanya makanan memberikan kesan buruk yang lebih besar kepada rakyat biasa terutama dengan meningkatnya kadar inflasi sehingga mencapai paras rekod tertinggi.

Tanpa banyak pilihan, katanya banyak negara dunia mula giat mengatur strategi bagi memastikan jaminan bekalan makanan masing-masing untuk jangka pendek.

“Namun begitu, tiada siapa yang boleh berjaya jika bertindak bersendirian dalam jangka masa yang panjang. Kita haruslah memikirkan secara strategik bersama-sama bagi memperkukuh jalinan perdagangan dan kerjasama ekonomi antarabangsa untuk mendepaninya,” katanya.

Ismail Sabri berkata kerjasama ekonomi dan integrasi yang ingin dibangunkan harus menepati keperluan dan terma-terma serantau.

“Inisiatif-inisiatif ini perlulah lebih inklusif dan tidak lagi bersifat berpihak-pihak mengikut kepentingan geopolitik seperti dilakukan kuasa-kuasa besar sepanjang lebih sedekad lalu,” katanya.–AlHijrah Online


SOLAT BERJEMAAH DALAM GELAP: POLIS PANGGIL DUA LAGI SAKSI JEMAAH SURAU

KOTA BHARU: Polis memanggil dua lagi saksi daripada lebih 10 individu yang menunaikan solat berjemaah dalam keadaan gelap dan tiada penjarakan fizikal, di sebuah surau di Kampung Pauh Lima, di sini, sepanjang bulan Ramadan lepas.

Ketua Polis Daerah Kota Bharu, ACP Abdul Rahim berkata, saksi yang terlibat berusia dalam lingkungan 50 dan 60 tahun dipanggil selepas mereka tamat menjalani tempoh kuarantin selepas disyaki positif COVID-19.

“Mereka mengaku menjalankan aktiviti keagamaan termasuk menunaikan solat jemaah sepanjang bulan Ramadan semasa pelaksanaan Perintah Kawalan Pergerakan (PKP) tanpa penjarakan fizikal selain turut menutup lampu surau.

“Kebanyakan mereka yang sudah dipanggil berumur lingkungan 60-an yang terdiri daripada pesara manakala mereka yang lain belum tampil memberi keterangan kerana sedang menjalani tempoh kuarantin,” katanya.

Abdul Rahim berkata sebelum ini seramai enam saksi telah dipanggil untuk memberi keterangan bagi membantu siasatan susulan kejadian yang mencetuskan Kluster Pauh Lima.

Siasatan masih diteruskan bagi mengambil keterangan daripada jemaah lain yang terdiri daripada penduduk tempatan di sekitar Kampung Pauh Lima.

“Siasatan dilakukan mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17(1) Peraturan Pencegahan dan Pengawalan Penyakit Berjangkit 2021 (Akta 342).

“Kita juga akan menjalankan siasatan kerana melanggar prosedur operasi standard (SOP) dan kes ini akan disiasat mengikut Seksyen 269 Kanun Keseksaan kerana melakukan perbuatan cuai yang mungkin merebakkan jangkitan penyakit,” katanya.

Sebelum ini, media melaporkan terdapat beberapa penduduk Kampung Pauh Lima melanggar SOP semasa menunaikan solat sunat tarawih secara berjemaah dalam gelap untuk mengelak daripada dikesan pihak berkuasa.—AlHijrah Online


CHINA CATAT LEBIH 4,500 KES KORONAVIRUS, 106 KEMATIAN

BEIJING: China mencatatkan sebanyak 4,515 kes disahkan koronavirus dan jumlah kematian akibat penularan virus baharu itu meningkat kepada 106 orang, kata Suruhanjaya Kesihatan Negara China.

Menurut agensi berita Sputnik, pihak berkuasa kesihatan itu pada Ahad berkata sehingga 26 Jan, terdapat 2,744 kes disahkan koronavirus, 80 kematian manakala 51 lagi orang dibenarkan keluar hospital.

Dalam tempoh 24 jam lalu, suruhanjaya itu merekodkan 1,771 kes baharu yang telah disahkan dengan 26 kematian – 24 di wilayah Hubei dan masing-masing satu di Beijing dan di wilayah Hainan. Sembilan orang dibenarkan keluar hospital.

“Pada tengah malam 27 Jan (16:00 GMT Isnin), suruhanjaya menerima maklumat kira-kira 4,515 kes penyakit radang paru-paru disebabkan oleh virus baharu itu, membabitkan 30 wilayah. Daripada jumlah itu 976 orang berada dalam keadaan kritikal, 106 maut dan 60 lagi dibenarkan keluar hospital,” menurut kenyataan suruhanjaya itu.

Kes jangkitan turut disahkan berlaku di wilayah pentadbiran khas China di Hong Kong, Macau dan Taiwan, masing-masing sebanyak lapan, tujuh dan lima kes.

Di samping itu sebanyak 6,973 kes disyaki dan 44,132 orang lagi berada di bawah pemantauan.

Virus baharu itu mula dikesan di bandar Wuhan China pada akhir Disember. Pada Isnin, Pertubuhan Kesihatan Sedunia (WHO) meningkatkan tahap risiko global daripada “sederhana” kepada “tinggi,” berikutan, jumlah kes yang disahkan akibat 2019-nCoV di seluruh dunia sejak Ahad lalu mencecah 2,014 orang termasuk 1,985 di China. — BERNAMA


LZS SEDIAKAN PLATFORM MUDAHKAN URUSAN BAYAR ZAKAT

SHAH ALAM: Lembaga Zakat Selangor (LZS) mula beroperasi selama tujuh hari seminggu di 27 cawangan seluruh Selangor bermula 1  Disember hingga 31 Disember ini bagi memudahkan pengeluar zakat menunaikan tanggungjawab berzakat pada musim puncak hujung tahun.

Ketua Divisyen Kutipan LZS, Mohd Sabirin Mohd Sarbini berkata, sepanjang tempoh berkenaan LZS akan beroperasi setiap hari termasuk cuti umum.

Menurutnya, waktu operasi seluruh cawangan bermula dari jam 8.30 pagi sehingga jam 4.30 petang pada hari bekerja manakala pada Sabtu dan Ahad serta cuti umum, cawangan LZS dibuka dari jam 9 pagi hingga 3 petang.

“Malah waktu operasi turut dilanjutkan pada dua hari terakhir Disember sehingga jam 8 malam dan pengeluar zakat dinasihatkan supaya menyegerakan urusan berzakat dan mengelak menunggu saat akhir bagi mengelak kesesakan di cawangan LZS atau terlepas pandang kewajipan tersebut,” katanya kepada Sinar Harian.

“Semua urusan boleh dilaksanakan di hujung jari, bermula daripada membuat taksiran melalui kalkulator zakat, pembayaran melalui pautan ezakatpay dan semakan atau cetakan penyata bayaran zakat melalui pautan EzakatOnline atau EZO.

Bagi memudahkan masyarakat menunaikan zakat, LZS menyediakan perkhidmatan Zakat On Wheels yang akan berada di tempat tumpuan umum seperti pasar raya dan pusat membeli-belah dan sebagainya di samping 15 institusi perbankan serta kaunter pejabat pos di seluruh Selangor,” katanya.

Mohd Sabirin berkata, lima mesin bayaran tanpa tunai disediakan di cawangan terpilih bagi memudahkan pengeluar zakat yang ingin menunaikan zakat di luar waktu operasi.

Mengulas mengenai inisiatif LZS menggalakkan masyarakat terutama yang berkeluarga berzakat, beliau berkata, melalui kempen Zakat@Family, pengeluar zakat disarankan datang ke cawangan LZS dan membuat taksiran serta bayaran zakat bersama ahli keluarga yang layak.

“Amalan ini secara tidak langsung memupuk budaya berzakat dalam kalangan ahli keluarga khususnya anak-anak kita, sebagaimana mereka dipupuk dengan rukun Islam lain iaitu solat dan berpuasa.

“Namun impak positif paling besar, Zakat@Family ini mewujudkan rasa kebersamaan ahli keluarga pengeluar zakat untuk membantu keluarga asnaf lain. Dengan zakat yang dikeluarkan oleh ahli keluarga, sesungguhnya dapat menyantuni lebih 60,000 keluarga asnaf fakir dan miskin yang ada di Selangor.

“LZS ingin mengucapkan penghargaan kepada pengeluar zakat yang sama-sama memberikan komitmen dalam menyantuni golongan yang memerlukan,” katanya. — SINAR HARIAN


Penjara ibu bapa biar anak terbabit dadah

MANILA, 23 Januari – Agensi
Penguatkuasaan Dadah Filipina (PDEA) berkata ibu bapa yang sengaja membiarkan
anak-anak mereka terlibat dengan dadah harus dipenjara, ketika Kongres mengkaji
semula cadangan untuk menurunkan had umur membabitkan jenayah kanak-kanak.

Sinar Online melaporkan minggu lalu,
PDEA menahan 12 kanak-kanak bawah umur yang didapati menjual dan mengambil
bahan terlarang itu semasa serbuan di Pelabuhan Ikan Navotas.

Kebanyakan mereka berusia dari 12
hingga 15 tahun dan paling muda berusia lima tahun.

Pengarah PDEA, Aaron Aquino
berkata kanak-kanak terbabit adalah pelajar sekolah tetapi mengaku ponteng
kelas setiap kali sarang dadah tersebut dipenuhi pelanggan.

“Kami berpendapat, mana-mana ibu
bapa yang membiarkan anak mereka terlibat dengan dadah harus dihumban ke dalam
penjara sebagai pengajaran kepada masyarakat,” kata Aquino.

Isnin lalu, jawatankuasa Jabatan
Keadilan meluluskan rang undang-undang bagi menurunkan had umur tanggungjawab
jenayah kanak-kanak dari 15 tahun kepada sembilan tahun.

Tambah Aquino, PDEA menyokong
penuh cadangan itu sekiranya ia mampu menyelamatkan generasi muda Filipina
daripada najis dadah.


Mahkamah Israel arah tutup Bab Al-Rahma

BAITULMAQDIS, 18 Mac – Media tempatan
melaporkan pada ahad lepas, mahkamah Israel mengeluarkan perintah penutupan
kawasan Bab Al-Rahma di Masjid al-Aqsa.

Al-Quds Foundation melaporkan mahkamah Majistret Al-Quds telah meluluskan permohonan Ketua Hakim untuk melanjutkan penutupan tersebut.

Bab al-Rahma pertama kali ditutup oleh pihak
Israel pada 2003 dan dilanjutkan pada 2017.

Pada pertengahan Februari tahun ini, badan berkuasa
Awqaf Al-Quds (agensi yang diberi kuasa untuk menguruskan tempat suci  Islam dan Kristian di Baitulmaqdis) telah
membuka  kembali Bab al-Rahma setelah
penduduk Palestin melancarkan tunjuk perasaan.

Keputusan Israel untuk menutup kembali Bab Al-Rahma
telah mencetuskan kemarahan daripada pihak Jordan.

Jordan menuntut agar Israel menarik kembali
keputusan tersebut sambil mengingatkan bahawa pihak Israel bertanggungjawab
sekiranya berlaku  sebarang  ‘tindak balas‘  akibat keputusan itu.


Nasri meninggal akibat demam campak: MB

KOTA BHARU – Kematian Orang Asli suku Bateq, Nasri Rosli, 3, ketika  menerima rawatan di Unit Rawatan Rapi (ICU) Hospital Raja Perempuan  Zainab II (HRPZ II) di sini semalam dipercayai akibat demam campak.

Menteri Besar, Datuk Ahmad Yakob berkata, kanak-kanak yang meninggal
dunia jam 6.45 petang semalam itu bukan akibat pneumonia dan tiada
kaitan dengan pencemaran kerja-kerja perlombongan dan air.

“Mengikut  maklumat yang saya terima, kematiannya berpunca daripada demam campak.  Apa pun, saya ucapkan takziah kepada keluarganya,” katanya ketika ditemui di luar dewan selepas Persidangan DUN Kelantan di sini hari ini.

Menurutnya, namun semua pihak masih perlu melihat beberapa perkara
penting melibatkan kebajikan kaum tersebut termasuklah cara penjagaan
kesihatan, pemakanan, kebersihan dan bagaimana untuk meningkatkan
keupayaan hidup.

“Semua pihak mesti memikirkan bagaimana cara
untuk ubah mereka menjadi lebih baik dari pelbagai segi iaitu
pendidikan, cara mereka berfikir dan cara penempatan hidup. Banyak
perkara perlu dibantu.

“Buat masa ini isu Kuala Koh semakin reda.  Semua pihak ambil tindakan untuk pulihkan keadaan dan kembalikan mereka ke tempat asal. Mengenai punca penyakit, kita tunggu dan berdoalah,” katanya.

Ahmad berkata, semua jabatan dan agensi yang berkaitan terutamanya Jabatan Hal Ehwal Orang Asli (Jakoa) dan pihak bertanggungjawab perlu ambil peranan masing-masing untuk selesaikan isu  itu. – SINAR HARIAN


SUAMI ISTERI DIDAKWA ROTAN PELAJAR TAHFIZ

AMPANG: Sepasang suami isteri yang merupakan pengurus sebuah tahfiz telah dihadapkan di Mahkamah Majistret Ampang kerana didakwa mendatangkan kecederaan dan merotan mangsa berusia tujuh tahun, pada Mac lalu.

Bagaimanapun, Norizan Yahya, 53 dan suaminya, Muhammad Yaqoob, 35, warga Pakistan, mengaku tidak bersalah dan memohon dibicarakan sebaik pertuduhan terhadap mereka dibacakan secara berasingan di hadapan Majistret Farah Nasihah Annuar dan Majistret Normaizan Rahim.

Berdasarkan kertas pertuduhan, Norizan didakwa dengan sengaja mendatangkan cedera terhadap seorang pelajar lelaki berusia tujuh tahun enam bulan, di Taman Tun Abdul Razak, di sini, antara jam 6 petang, 9 Mac hingga 23 April lalu.

Pendakwaan terhadapnya dibuat mengikut Seksyen 324 Kanun Keseksaan, yang boleh dihukum penjara maksimum 10 tahun atau sebat atau kedua-duanya, jika sabit kesalahan.

Sementara itu, Muhammad Yaqoob dituduh mendatangkan cedera dengan menggunakan rotan terhadap mangsa sama, di tempat, tarikh dan masa sama serta didakwa mengikut Seksyen 324 Kanun Keseksaan (Akta 574) yang memperuntukkan hukuman sama.

Terdahulu, Timbalan Pendakwa Raya, Nor Shazwani Abdullah dan Suriantiazilla Muhammad, masing-masing membantah sebarang jaminan diberikan terhadap Norizan dan Muhammad Yaqoob kerana membabitkan kesalahan serius.

Sementara itu, kedua-dua tertuduh dalam rayuan mereka menerusi peguam Dony Abdullah, memohon dibenarkan ikat jamin rendah.

Tertuduh, Norizan menghidap penyakit sendi, jantung dan kencing manis, manakala suaminya mempunyai dokumen visa yang sah.

Kedua-dua tertuduh dalam kes ini adalah pengurus tahfiz berkenaan dan sepanjang direman selama 12 hari, pusat itu tidak beroperasi.

Mahkamah membenarkan Norizan diikat jamin RM2,000 dengan seorang penjamin berserta syarat tambahan dilarang mengganggu mangsa dan saksi pendakwaan.

Muhammad Yaqoob pula dibenarkan ikat jamin RM5,000 dengan dua penjamin dan melaporkan diri di balai polis berhampiran serta tidak mengganggu mangsa.

Mahkamah menetapkan 18 Jun ini untuk sebutan semula kedua-dua kes.—AlHijrah Online


Kerajaan tubuh RCI siasat salah laku hakim

KUALA LUMPUR – Kerajaan akan menubuhkan Suruhanjaya Siasatan Diraja  (RCI) bagi menyiasat afidavit dikemukakan Hakim Mahkamah Rayuan, Datuk Dr Hamid Sultan Abu Baker berhubung isu rasuah dan salah guna kuasa kehakiman.

Perdana Menteri, Tun Dr Mahathir Mohamad berkata, terma-terma penubuhan RCI itu akan ditentukan kemudian.

“Kita
 akan tubuhkan RCI dan terpulang kepada mereka bagi menyiasat tuduhan
dibuat hakim berkenaan,” katanya kepada media selepas lawatan rasmi ke
Kementerian Pertahanan, di sini, hari ini.

Turut hadir, Menteri Pertahanan, Mohamad Sabu.

Sebelum  ini, Hamid Sultan, dalam afidavitnya setebal 63 muka surat sebagai  sokongan kepada permohonan oleh Sangeet Kaur Deo, mendedahkan, antara  lain, butiran yang mengejutkan mengenai beberapa kejadian campur tangan hakim dalam badan kehakiman di Malaysia.

Pendedahan melalui  afidavit sokongan itu berikutan kes saman pemula yang difailkan Sangeet yang juga anak mendiang Karpal Singh terhadap Ketua Hakim Negara.

Susulan itu, Badan Kehakiman, tampil membuat laporan polis.

Melalui  satu kenyataan media dikeluarkan Pejabat ketua Pendaftar Mahkamah  Persekutuan, badan itu menegaskan mereka tidak berhasrat menjawab  kandungan tuduhan itu kerana prosiding saman itu masih berlangsung di mahkamah.

Menurut kenyataan itu, tuduhan dalam afidavit sokongan itu kerana ia terlalu umum dan boleh menjejaskan reputasi Badan  Kehakiman secara keseluruhan.

Sementara itu, Suruhanjaya Pencegahan Rasuah Malaysia (SPRM) akan meneliti maklumat afidavit dikemukakan Hamid Sultan.

SPRM  melalui kenyataan media berkata, suruhanjaya itu kemudiannya akan  meneruskan siasatan sekiranya ia mempunyai asas berkaitan isu rasuah dan  salah guna kuasa mengikut peruntukan undang-undang yang termaktub dalam  Akta SPRM 2009. – SINAR ONLINE


MASIH BELUM CUKUP TUA, SAYA MASIH GAGAH BERPUASA – MAT SENTOL

JOHOR BAHRU: Pelakon dan pelawak veteran, Mat Sentol atau nama sebenarnya Abd Rashid Yahaya, bersyukur keadaan kesihatannya masih baik dan mampu berjalan meskipun menggunakan tongkat termasuk ke Bazar Ramadan.

“Masih belum cukup tua, ramai lagi yang tua dan gagah berpuasa. Alhamdulillah saya masih mampu berpuasa,” katanya yang kini berusia 89 tahun.

Masih keletah dengan lawak jenakanya yang bersahaja, anak kelahiran Muar ini pernah membintangi beberapa filem antaranya Mat Tiga Suku, Mat Bond, Mat Toyol, Mat Karong Guni dan Mat Magic.

Menggemari masakan mee siam Singapura, Mat Sentol yang  tinggal berdua dengan anak lelakinya, Roslee Rashid, 60, masih menghabiskan masa lapangnya dengan menulis skrip menggunakan bahasa jawi.

Seniman yang juga pernah aktif menghasilkan iklan televisyen dan radio antaranya Jojo, Tora, Ding Dang dan Apollo itu, masih mempunyai ingatan yang kuat malah bait-bait lagu dan dialog iklan juga masih mampu diingatinya membuktikan kesihatannya yang baik.

Ketika ditanya adakah bersedia untuk kembali berlakon, Mat Sentol secara spontan menjawab “Bila-bila masa,” katanya berseloroh sambil disambut ketawa pelawat yang hadir di rumahnya di Larkin, hari ini.

Beliau berkata demikian ketika ditemui pemberita selepas menerima kunjungan Menteri Komunikasi dan Multimedia Tan Sri Annuar Musa di kediamannya, hari ini.

Sementara itu, Annuar Musa berkata aspirasi perjalanan hasil karya Mat Sentol harus dijadikan aset dan panduan kepada generasi muda.

Sehubungan itu, beliau berharap pihak berkaitan seperti Perbadanan Kemajuan Filem Nasional (Finas) agar mengambil langkah tertentu untuk  meletakkan kedudukan seniman negara itu di tempat yang sepatutnya.

“Mat Sentol adalah legenda hidup dan wira tidak didendang yang harus kita hargai. Dengan adanya sambutan Hari Seniman setiap 22 Mac, kita harap seniman-seniman seperti Mat Sentol ini dikenang dan dihargai,” katanya yang turut menyampaikan sumbangan berupa wang tunai dan juga pakaian kepada seniman tersebut.–AlHijrah Online


KRISIS KESIHATAN DI GAZA SEMAKIN KRITIKAL AKIBAT KEKURANGAN BAHAN API

ISTANBUL:  Kira-kira 380 bayi baru lahir dan 4,600 wanita hamil yang hilang tempat tinggal di Semenanjung Gaza memerlukan rawatan perubatan, menurut Agensi Bantuan dan Kerja Bangsa-Bangsa Bersatu untuk Pelarian Palestin di Asia Barat (UNRWA) pada Khamis.

Agensi PBB itu memaklumkan menerusi platform X bahawa pihaknya berupaya menyediakan rawatan selepas bersalin tetapi persekitaran di tempat perlindungan UNRWA tidak sesuai untuk bayi baru lahir.

Citing the UN Population Fund (UNFPA), UNRWA said there are 50,000 pregnant women in the Gaza Strip and more than 180 are giving birth every day.

Menurut Dana Penduduk PBB (UNFPA) terdapat sekitar 50,000 wanita hamil di Semenanjung Gaza dan lebih 180 bersalin setiap hari, lapor Agensi Anadolu.

Satu-Satunya Hospital Khas Untuk Kanak-Kanak Di Gaza Tidak Lagi Berfungsi

Hospital Kanak-Kanak Al-Rantisi di barat Gaza tidak lagi beroperasi pada Khamis selepas generatornya gagal berfungsi, menyebabkan nyawa 38 kanak-kanak Palestin yang menderita kegagalan buah pinggang di ambang bahaya.

“Seramai 38 kanak-kanak yang mengalami kegagalan buah pinggang tidak dapat menjalani dialisis selepas Hospital Al-Rantisi, berhenti beroperasi kerana kehabisan bahan api,” kata jurucakap bagi Kementerian Kesihatan di Semenanjung Gaza, Ashraf Al-Qudra.

Terdahulu pada Khamis, Al-Qudra mengumumkan semua perkhidmatan perubatan untuk kanak-kanak di hospital dan di Hospital Al-Nasr dihentikan kerana masalah yang sama.

Bagaimanapun, unit rawatan rapi dan taska yang bergantung kepada generator yang lebih kecil masih beroperasi.

Sebahagian Hospital Di Seluruh Gaza Hentikan Operasi

Awal minggu ini, Kementerian Kesihatan mengumumkan bahawa 18 daripada 35 hospital di seluruh Gaza tidak lagi beroperasi, manakala 71 peratus kemudahan penjagaan asas telah ditutup kerana kekurangan bahan api atau pengeboman Israel.

Dalam situasi ini, doktor terpaksa melakukan pembedahan tanpa bius terutama terhadap individu yang cedera dan wanita yang bersalin secara pembedahan.

Pada 24 Okt, Menteri Kesihatan Palestin Mai Alkaila mengumumkan sistem kesihatan di Semenanjung Gaza telah lumpuh.

“Bermakna mulai hari ini, semua yang cedera termasuk kanak-kanak, wanita dan warga emas tidak lagi mendapat rawatan manakala pesakit kanser tidak dapat dirawat atau menjalani sesi kemoterapi dan pesakit buah pinggang tidak dapat menjalani dialisis, sementara nyawa beratus-ratus bayi pramatang kini berada dalam bahaya,” katanya.

Angka Kematian Terus Meningkat

Sekurang-kurangnya 10,812 rakyat Palestin termasuk 4,412 kanak-kanak dan 2,918 wanita telah terbunuh manakala lebih 26,000 lagi cedera dalam serangan udara dan darat rejim Israel sejak 7 Okt.

Sementara itu, seramai 2,650 orang, termasuk 1,400 kanak-kanak dilaporkan terperangkap di bawah runtuhan, kata Al-Qudra.

“Pencerobohan Israel telah menyebabkan 195 pegawai perubatan maut dan 51 ambulans musnah,” katanya.

Selain angka korban yang tinggi dan mereka yang hilang tempat tinggal terus meningkat, bekalan asas juga semakin berkurangan untuk 2.3 juta penduduk Gaza disebabkan pengepungan Israel.–AlHijrah Online


IMAM MENINGGAL DUNIA SELEPAS SAMPAIKAN KHUTBAH JUMAAT

KOTA BHARU: Imam Tua Masjid Mahmudi Kedai Melor, di sini, meninggal dunia selepas menyampaikan khutbah serta mengimamkan solat Jumaat, petang tadi.

Allahyarham Mohd Zamai @ Suhaimi Ibrahim, 73, dilaporkan rebah selepas selesai memberi salam pada tahiyat akhir dalam solat sunatnya.

Penghulu Mukim Padang Raja Fadli Shah Ismail berkata, arwah sempat menyampaikan khutbah Jumaat bertemakan Kemerdekaan dan mengimamkan solat Jumaat di masjid tersebut.

Setelah selesai mengimamkan solat Jumaat, arwah kemudian menunaikan solat sunat sebelum rebah ke kiri badan selepas memberi salam pada tahiyat akhir kira-kira jam 2 petang.

“Makmum yang berada di masjid pada ketika itu segera menghubungi ambulans dan membantu arwah sebelum pegawai perubatan tiba.

“Bagaimanapun, pegawai perubatan daripada Klinik Mahligai Melor mengesahkan arwah sudah meninggal dunia,” katanya.

Katanya jenazah Allahyarham dihantar ke rumahnya yang terletak di belakang Klinik Mahligai Melor dengan menaiki van jenazah milik masjid tersebut.

Jenazah akan dikebumikan di Tanah Perkuburan Mahligai selepas solat Isyak, tambahnya lagi.

Difahamkan Mohd Zamai sudah berkhidmat lebih 20 tahun sebagai imam tua di masjid tersebut.—AlHijrah Online


REMAJA TULAR CURI TABUNG MASJID BUKAN UNTUK BELI UBAT DATUK – POLIS

SUNGAI BULOH: Polis menafikan dakwaan remaja tular mencuri tabung masjid untuk membeli ubat datuknya.

Sebaliknya, Ketua Polis Daerah Sungai Buloh Supt Shafa’aton Abu Bakar berkata, siasatan mendapati suspek berusia 19 tahun yang mencuri tabung masjid itu untuk membeli dadah dan bermain judi dalam talian.

“Soal siasat kami dapati dia mencuri untuk beli dadah dan untuk bermain judi atas talian di telefon bimbit, bukannya untuk beli ubat datuknya seperti mana dakwaan yang tular di media sosial.

“Ujian saringan air kencingnya juga didapati positif dadah jenis syabu,” katanya.

Shafa’aton berkata, berdasarkan pengakuan suspek, dia telah terjebak dalam penagihan dadah sejak kira-kira setahun.

Semalam, seorang remaja lelaki yang videonya tular dimandikan seperti jenazah selepas ditangkap kerana mencuri duit tabung masjid dikenakan hukuman penjara 10 hari dan denda RM4,000 oleh Mahkamah Majistret Selayang.

Hukuman dijatuhkan Majistret Nik Mohd Fadli Nik Azlan selepas tertuduh yang berusia 19 tahun mengaku bersalah atas pertuduhan yang disabitkan terhadapnya.

Kesalahan itu didakwa dilakukan Masjid Al Islahiah, Rawang pukul 11.58 malam pada 8 Januari lalu (2022).–AlHijrah Online


MERCY MALAYSIA RAYU SUMBANGAN UNTUK PALESTIN

KUALA LUMPUR: Susulan krisis di wilayah konflik Palestin, Persatuan Bantuan Perubatan Malaysia (MERCY Malaysia) akan menghantar bantuan kemanusiaan ke Gaza dan Tebing Barat, Palestin dalam masa terdekat.

Ia berikutan serangan tentera Israel ke atas Gaza awal minggu ini susulan pertempuran di antara pihak keselamatan Israel dengan warga Palestin di Baitulmaqdis Timur di Tebing Barat pada minggu lalu.

MERCY Malaysia juga merayu sumbangan dana dengan sasaran awal RM1 juta untuk membantu situasi di wilayah bergolak terbabit, khususnya dalam menyampaikan bantuan perubatan dan kecemasan.

Presiden MERCY Malaysia, Prof Datuk Dr Ahmad Faizal Perdaus berkata pihaknya akan menggerakkan MERCY di Gaza dan bekerjasama dengan badan bukan kerajaan (NGO) tempatan dan antarabangsa di Tebing Barat.

Katanya, MERCY Malaysia akan menyalurkan tiga jenis bantuan dalam fasa kecemasan ini iaitu bantuan ubat-ubatan dan peralatan ke hospital di kedua-dua kawasan terbabit, bantuan makanan dan shelter (tempat perlindungan sementara) dan bantuan kesihatan mental dan psikososial buat mangsa trauma.

“Fasa pertama akan menggunakan peruntukan sedia ada. Bagaimanapun, kita memerlukan sokongan rakyat Malaysia untuk menyampaikan bantuan kecemasan ke Gaza dan Tebing Barat dengan sasaran awal kutipan dana RM1 juta.

“Kita akan melihat kepada keperluan semasa warga Palestin yang terjejas di Gaza dan Tebing Barat,” katanya kepada AlHijrah Online di sini hari ini.

Dr Faizal berkata MERCY Malaysia mengikuti perkembangan di Palestin selepas berlakunya pengusiran penduduk Palestin di Sheikh Jarrah, Baitulmaqdis Timur, yang menyaksikan situasi semakin rumit dan membawa kepada serangan Israel ke atas wilayah Gaza.

Setakat awal pagi ini, seramai 32 warga Palestin terkorban di Gaza akibat serangan Israel dengan lebih 220 dilaporkan cedera mengikut statistic dikeluarkan Kementerian Kesihatan Palestin (Gaza).

Sumbangan zakat dan wakaf juga boleh disalurkan melalui saluran Islamic Social Financing (ISF) MERCY Malaysia. – AlHijrah Online


PEMILIHAN JEMAAH HAJI: GILIRAN PADA 2020 DIUTAMAKAN, DIIKUTI SETERUSNYA

KUALA LUMPUR: Lembaga Tabung Haji (TH) akan mengutamakan bakal haji yang giliran tunai haji mereka pada 2020, diikuti giliran pada 2021 dan seterusnya 2022, bagi pemilihan jemaah haji tahun ini.

Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dalam kenyataan hari ini berkata ia berdasarkan sistem pendaftaran haji berasaskan prinsip yang dahulu didahulukan.

Beliau berkata rayuan haji melalui platform dalam talian iaitu aplikasi Tabung Haji Online (THiJARI) juga telah dibuka dengan keutamaan diberikan kepada rayuan mahram.

Justeru Amrin berkata TH menasihatkan bakal jemaah supaya bersedia dengan dokumen-dokumen berkaitan termasuk sijil vaksinasi COVID-19 yang lengkap dan pasport antarabangsa.

“TH akan membuat pengumuman dari semasa ke semasa sekiranya ada maklumat lanjut dari kerajaan Arab Saudi yang perlu dikongsikan dengan bakal jemaah,” katanya.

Terdahulu hari ini, Menteri di Jabatan Perdana (Hal Ehwal Agama) Senator Datuk Idris Ahmad mengumumkan seramai 14,306 jemaah haji dari Malaysia dibenarkan untuk mengerjakan haji tahun ini iaitu 45 peratus daripada kuota biasa yang diberikan oleh Kerajaan Arab Saudi.

Jumlah kuota itu menyaksikan penyusutan bilangan jemaah haji Malaysia berbanding 31,600 jemaah sebelum ini.

Sementara itu, Amrin berkata pengumuman itu merupakan satu berita baik untuk TH dan bakal jemaah haji dari Malaysia.

“Kami bersyukur dan mengucapkan jutaan terima kasih kepada Kerajaan Arab Saudi dan yakin penilaian serta penelitian semua aspek telah dibuat bagi memastikan keselamatan para jemaah haji yang datang dari segenap pelosok dunia terjamin,” katanya.

Beliau berkata TH telah memulakan persiapan awal dengan mengambil kira pelbagai kemungkinan prosedur operasi standard (SOP) dan protokol kesihatan serta amalan norma baharu dalam pengendalian operasi haji sama ada di tanah air mahupun di tanah suci Makkah.

Kuota haji yang ditetapkan kerajaan Arab Saudi sebelum ini adalah 0.1 peratus daripada jumlah penduduk negara.

Pada 2019, kuota haji Malaysia adalah 31,600 orang, namun pada tahun ini ibadat haji hanya dibenarkan untuk 1 juta jemaah sahaja mengambil kira kriteria penjagaan kesihatan berbanding sekitar 2.5 juta jemaah pada 2019.–AlHijrah Online


POLIS KL TERIMA TIGA LAGI LAPORAN DERA DI PUSAT JAGAAN KANAK-KANAK DI CHERAS

KUALA LUMPUR: Polis menerima tiga lagi laporan daripada ibu bapa melibatkan kes dera di sebuah pusat jagaan kanak-kanak di Bandar Sri Permaisuri, Cheras setakat semalam.

Ketua Polis Kuala Lumpur Datuk Allaudeen Abdul Majid berkata sebelum ini pihaknya menerima satu laporan polis yang dibuat oleh bapa kepada seorang kanak- kanak yang mendakwa anak perempuannya berusia dua tahun didera di pusat jagaan terbabit pada Isnin lepas.

“Susulan laporan pertama itu, ada ibu bapa yang terkesan dan tampil membuat laporan…setakat ini keseluruhan (laporan) melibatkan kes dera di pusat jagaan itu, kita menerima empat laporan membabitkan  empat kanak-kanak.

Kecederaan melibatkan kanak-kanak itu masih dalam proses pemeriksaan dan kita menunggu laporan daripada pihak hospital,” katanya kepada pemberita selepas menghadiri program Rawatan Kesihatan Perubatan Tradisional Cina di Ibu Pejabat Polis Kontinjen (IPK) Kuala Lumpur di sini, hari ini.

Beliau berkata keterangan daripada ibu bapa terbabit sudah diambil termasuk seorang wanita yang ditahan pada Isnin lepas kerana disyaki mendera seorang kanak-kanak perempuan di pusat jagaan sama.

Allaudeen berkata siasatan hampir selesai dan kertas siasatan akan diserahkan kepada Timbalan Pendakwa Raya dalam masa terdekat bagi tindakan selanjutnya.

Selasa lepas, tular dua klip video masing-masing berdurasi seminit 10 saat dan 56 saat melalui Facebook memaparkan seorang wanita mencederakan seorang kanak-kanak perempuan berusia dua tahun di sebuah pusat jagaan kanak-kanak.

Ketua Polis Daerah Cheras ACP Zam Halim Jamaluddin dilaporkan berkata seorang wanita berusia 28 tahun ditahan 24 jam selepas hadir di IPK Kuala Lumpur bagi membantu siasatan mengikut Seksyen 31 (1)(a) Akta Kanak-Kanak 2001 dan telah dibebaskan dengan jaminan polis.

Terdahulu, Allaudeen berkata seramai 315 anggota polis terlibat dalam program Rawatan Kesihatan Perubatan Tradisional Cina yang pertama kali diadakan di IPK Kuala Lumpur.

“Matlamat utama program ini adalah bagi memperkenalkan kaedah rawatan alternatif kepada warga polis Kuala Lumpur dan dapat mengesan awal penyakit yang dihadapi mereka selain pemeriksaan berkala di hospital.

“Ini bagi menjaga kebajikan dan kesihatan pegawai dan anggota kontinjen Kuala Lumpur,” katanya.

— AlHijrah Online


AHMAD ZAHID KEMUKA REPRESENTASI MOHON GUGURKAN 47 PERTUDUHAN

KUALA LUMPUR: Timbalan Perdana Menteri Datuk Seri Dr Ahmad Zahid Hamidi telah mengemukakan representasi kepada Jabatan Peguam Negara (AGC) untuk menggugurkan 47 pertuduhan pecah amanah, rasuah dan pengubahan wang haram membabitkan Yayasan Akalbudi (YAB) yang dihadapinya.

Peguam Hamidi Mohd Noh yang mewakili Ahmad Zahid, memohon Hakim Mahkamah Tinggi Datuk Collin Lawrence Sequerah, yang kini Hakim Mahkamah Rayuan, untuk menangguhkan prosiding hari ini sementara menunggu keputusan Peguam Negara (AG) Tan Sri Idrus Harun (berhubung representasi itu).

“Kami telah menulis surat representasi pada Januari dan kami telah menghantar kesinambungan dan representasi baharu dengan beberapa fakta dan bukti baharu berhubung pertuduhan itu kepada AGC pada Februari.

“Pendakwaan telah menjawab, mereka tidak mempunyai bantahan (untuk menangguhkan perbicaraan) bagi pihak mereka, memandangkan representasi itu mempunyai 200 halaman dan mereka memerlukan masa untuk mempertimbangkannya,” katanya.

Ahmad Zahid, 70, yang juga Menteri Kemajuan Desa dan Wilayah berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juga ringgit dana milik YAB.

Sementara itu, Timbalan Pendakwa Raya Abdul Malik Ayob berkata beliau mendapat arahan daripada Idrus untuk tidak membantah permohonan penangguhan perbicaraan kes itu.

“Dalam surat representasi yang dikemukakan kepada kami, terdapat beberapa peringkat iaitu pertama pada Januari, kemudian pada 14 Feb ada beberapa dokumen diserahkan kepada kami yang kesemuanya lebih 200 muka surat.

“Selepas meneliti representasi yang panjang lebar dan mengandungi isu kompleks, kami diarahkan untuk tidak membantah permohonan tersebut (tangguh bicara) kerana pihak pendakwaan memerlukan masa yang munasabah untuk mempertimbangkan (representasi),” katanya.

Ditanya Sequerah berapa lama masa yang diperlukan untuk meneliti representasi tersebut dan membuat keputusan, Abdul Malik berkata pihaknya memerlukan lebih masa kerana permohonan penangguhan perbicaraan disertakan bersama surat daripada Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki kepada Idrus bertarikh 20 Feb.

Menurut Abdul Malik, surat tersebut menyatakan bahawa SPRM menjalankan siasatan lanjut berhubung bukti baharu yang dikemukakan pihak pembelaan.

“Pihak kami tidak menerima maklumat berhubung siasatan lanjut SPRM, bagaimanapun pendakwaan memerlukan keputusan siasatan berkenaan untuk memutuskan permohonan representasi.

“Kami tidak tahu sama ada mereka (SPRM) sudah memulakan siasatan atau belum, oleh itu bagi melengkapkan keseluruhan proses, kami memerlukan hasil keputusan siasatan,” katanya.

Selain itu, Abdul Malik berkata pihaknya akan memaklumkan kepada mahkamah sekiranya keputusan representasi diputuskan sebelum tarikh perbicaraan seterusnya.

Hamidi kemudian berkata pihaknya memohon perbicaraan selama 16 hari iaitu pada April hingga Julai yang telah ditetapkan sebelum ini dilapangkan sementara menunggu maklum balas daripada peguam negara terhadap representasi tersebut.

Sequerah membenarkan perbicaraan kes hari ini ditangguhkan dan melapangkan tarikh perbicaraan pada April hingga Julai.

Mahkamah juga mengekalkan tarikh perbicaraan pada Ogos iaitu 1 hingga 3, 7 hingga 10 dan 21 hingga 24 manakala tarikh baharu perbicaraan ditetapkan pada 4 hingga 8 Sept, 30 dan 31 Okt, November pada 13 hingga 17 dan 20 hingga 24 manakala Disember pada 11 hingga 15.

Ahmad Zahid yang berpakaian sut hitam tiba di mahkamah pada 9 pagi.

Perbicaraan kini di peringkat pembelaan. Pihak pembelaan setakat ini telah memanggil enam saksi termasuk Ahmad Zahid sendiri untuk memberi keterangan. — AlHijrah Online